qundao/data-zh-poetry huggingface dataset:
小轩
作者：冯应奎
朝代：明
体裁：七言律诗

野屋萧萧远市城，此中应得寄閒情。高低林木元无数，来往溪禽各有声。玩易馀功惟卜筮，济时残算到棋枰。山窗不闭常留月，独坐超然诗思生。
山行赠野叟
作者：冯应奎
朝代：明
体裁：七言律诗

日日花边复柳边，更看晴霭带青烟。数椽茅屋依山起，一座衡门向水连。适意不知春有尽，忘忧反觉酒无权。老来得遇升平世，萧散人间独洒然。
春望
作者：冯应奎
朝代：明
体裁：五言律诗

迟日临郊望，东风花柳妍。高吟依竹杖，狂饮泛楼船。草色通幽径，莺声入午天。无端归思急，春暮欲耕田。
舟至识女潭
作者：冯应奎
朝代：明
体裁：七言律诗

晴光漾水濯琉璃，缥缈烟峰傍日西。古寺残碑微有字，贫家颓屋半无泥。千重树色遥遮岭，十里山容尽向溪。莫怪兼程行处速，一帆风迅似相携。
静院
作者：冯应奎
朝代：明
体裁：七言律诗

静院深秋觉夜凉，小垆残烬尚留香。园蔬欲刈根初老，家酿方开色正黄。习懒却嫌人事扰，贪眠独喜夜更长。功名巳见浮云过，任我求閒意未央。
秋月庵春暮作
作者：冯延年
朝代：明
体裁：七言律诗

秋月庵居春也豪，药苗菜甲满西皋。三点五点社后雨，欲落未落园中桃。时光忽忆蒪菜滑，采摘不厌轻舟劳。一枝栖息吾意足，乍可物外违尘嚣。
简张天生
作者：冯延年
朝代：明
体裁：七言律诗

共谁听雨夜连床，独拥残书快雪堂。云敛鹭巢从树出，风来藕叶倍花香。平湖小舫空秋月，断塔孤峰爱夕阳。吾欲糟丘营此老，待君同酹水仙王。
东平道中有感
作者：冯彬
朝代：明

晓发东平道，淅沥风露秋。道旁有古坟，累累翳荆丘。翁仲互倾侧，隧路狐狸游。询之道上人，阅代公与侯。忆昔全盛时，赐葬承恩优。松楸蔽天日，碑板蟠龙虬。一朝陵谷变，名姓不可求。悠悠百年身，旦夕同蜉蝣。
塞上曲
作者：冯彬
朝代：明

玉门风急朔云低，塞外穹庐不定栖。昨夜胡儿连马骑，打围直到海陵西。
宫词
作者：冯彬
朝代：明

东风帘幕紫兰香，绣带低垂白昼长。何处笙歌喧入夜，绕梁声独在昭阳。碧树凝云小院阴，轻罗閒卧梦沉沉。羊车不向长门过，起傍阑下独自吟。
宫词·其一
作者：冯彬
朝代：明

东风帘幕紫兰香，绣带低垂白昼长。何处笙歌喧入夜，绕梁声独在昭阳。
宫词·其二
作者：冯彬
朝代：明

碧树凝云小院阴，轻罗閒卧梦沉沉。羊车不向长门过，起傍阑下独自吟。
戊戌九秋扈从山陵
作者：冯彬
朝代：明

御香载道护双螭，许著行衣揽辔随。满路弋林屯虎旅，隔山铃索驻龙旗。金乌玉雁藏真宅，翠釜朱型荐孝思。千古舜文今再见，感怀还咏有周诗。
春日过吴
作者：冯彬
朝代：明

两度吴门值岁移，风光如约兴难支。春来客里无多日，人别天涯又及期。彩胜喜看红锦灿，椒盘空系白云思。梅花有意怜孤寂，旋放清香入酒卮。
秋夜辞
作者：冯彬
朝代：明

空屏影浸黄昏月，深院生凉梳洗歇。移阶看月不胜情，何处鸾笙声欲裂。行人路隔关山远，八月鱼书尤未转。湘罗浥露透肌寒，朱户无人时独掩。
舟中秋日感怀
作者：冯彬
朝代：明

晚泊江亭野色侵，断蝉何处送秋音。波痕落岸蒹葭老，爽气宜人蟋蟀吟。极北天高星斗灿，粤南书杳雁鱼沉。数声楼外桓伊笛，吹彻离人万里心。瑟瑟西风吹浪花，江流百转漾晴沙。月明芦渚雁横塞，秋老蒲塘客忆家。报称愧无青玉案，遭逢空羡碧云騢。夜阑独立频搔首，何事临流感物华。碧水丹山又换秋，片帆高挂楚江头。远天云树迎秋态，落日烟波动客愁。金井月凉梧影瘦，瑶台风冷桂香浮。箫声入夜疑仙过，万里怀人十二楼。
舟中秋日感怀·其一
作者：冯彬
朝代：明

晚泊江亭野色侵，断蝉何处送秋音。波痕落岸蒹葭老，爽气宜人蟋蟀吟。极北天高星斗灿，粤南书杳雁鱼沉。数声楼外桓伊笛，吹彻离人万里心。
舟中秋日感怀·其三
作者：冯彬
朝代：明

碧水丹山又换秋，片帆高挂楚江头。远天云树迎秋态，落日烟波动客愁。金井月凉梧影瘦，瑶台风冷桂香浮。箫声入夜疑仙过，万里怀人十二楼。
舟中秋日感怀·其二
作者：冯彬
朝代：明

瑟瑟西风吹浪花，江流百转漾晴沙。月明芦渚雁横塞，秋老蒲塘客忆家。报称愧无青玉案，遭逢空羡碧云騢。夜阑独立频搔首，何事临流感物华。
蓟门怀古
作者：冯彬
朝代：明

灯火重门夜漏迟，渔阳往迹系遐思。胡尘日向潼关暗，铃雨时增剑阁悲。两路河湟皆陷贼，百年幽蓟竟沦夷。乾坤否后应还泰，甸辅皇图属盛时。
观奕
作者：冯彬
朝代：明

自从楚汉割鸿沟，海宇纷纷未息谋。背水风云推赵壁，入关车马报秦雠。眼前势局纵横变，指下机关磊落投。坐我几回消世虑，閒中一博胜封侯。
采莲花
作者：冯彬
朝代：明

越江采莲女，绿袂红裙照江水。桂楫兰桡破晓烟，歌声宛转荷花里。采莲七月莲成实，红英绿柄波澄碧。折花入手丝牵缠，脉脉柔情为花惜。侬家住在横塘隈，日出采莲日暮归。祇恐霜落荷衣败，看见鸳鸯对对飞。
铜雀台
作者：冯彬
朝代：明

云掩西陵树，遥望自摧残。忍睹遗香线，点滴泪痕班。层垥任是花开落，晚妆慵整新梳掠。灯迷罗幌月黄昏，辇路封尘人寂寞。君不见邺水潺湲自今古，白杨花逐乳鸦舞。繁华转眼空尘迹，当日娥眉徒爱惜。行人谩指建安时，一带青山堆白砾。
上林八景 其一 大明仙景
作者：冯德让
朝代：明

叠翠凝光曜九天，四时花卉自争妍。个中仙子名卢六，擅得高风万古传。
上林八景 其七 澄江落日
作者：冯德让
朝代：明

日出扶桑万顷明，碧天无雾晓云晴。波涵光影终朝漾，好景谁云不可情。
上林八景 其三 挟岚笔架
作者：冯德让
朝代：明

天地何年铸此山，奇峰七八耸云间。形如笔架峥嵘起，多少行人著眼看。
上林八景 其二 思邻隐迹
作者：冯德让
朝代：明

矍铄邻翁肯自痴，盘桓山涧许多时。耕云钓日痕犹在，千载令人寤寐思。
上林八景 其五 龙潭骤雨
作者：冯德让
朝代：明

一派江流势若龙，碧潭云锁雨溟濛。良田万顷皆饶渥，不用登临扣太空。
上林八景 其八 古渌浮蓝
作者：冯德让
朝代：明

今古滔滔一脉流，星移月换几经秋。拖蓝拽绿无穷趣，渔父西岩自白头。
上林八景 其六 马浦奔雷
作者：冯德让
朝代：明

江水流东竟不回，波涛汹涌若奔雷。当年渴饮将军骑，踏破青青万里苔。
上林八景 其四 镆铘剑光
作者：冯德让
朝代：明

昔年将帅百蛮收，坭剑光芒射斗牛。刚被行人收拾去，镆铘名铸几千秋。
上林八景·大明仙景
作者：冯德让
朝代：明

叠翠凝光曜九天，四时花卉自争妍。个中仙子名卢六，擅得高风万古传。矍铄邻翁肯自痴，盘桓山涧许多时。耕云钓日痕犹在，千载令人寤寐思。天地何年铸此山，奇峰七八耸云间。形如笔架峥嵘起，多少行人著眼看。昔年将帅百蛮收，坭剑光芒射斗牛。刚被行人收拾去，镆铘名铸几千秋。一派江流势若龙，碧潭云锁雨溟濛。良田万顷皆饶渥，不用登临扣太空。江水流东竟不回，波涛汹涌若奔雷。当年渴饮将军骑，踏破青青万里苔。日出扶桑万顷明，碧天无雾晓云晴。波涵光影终朝漾，好景谁云不可情。今古滔滔一脉流，星移月换几经秋。拖蓝拽绿无穷趣，渔父西岩自白头。
卜居瓠河
作者：冯思齐
朝代：明
体裁：七言律诗

瓠河西畔结吾庐，四十年过始定居。但有渔樵相问荅，不劳车马到阶除。开门手种陶潜柳，引水池通张翰鱼。十亩绿阴清昼合，南风吹冷读残书。
前缓声歌
作者：冯恩
朝代：明
体裁：乐府曲辞

遥望昆崙曲，层城聚游仙。羽轮任遐举，环佩鸣翩跹。晞发阆风上，弥节缑岭巅。青鸟翔瑶池，女英来湘川。服日从东华，餐霞追偓佺。嗈嗈玉鸾响，肃肃云车旋。琴高挥绿水，太容奏朱弦。玉醴与金浆，永娱壶中天。愿言惠皇家，宝箓绵万年。
寒夜曲
作者：冯恩
朝代：明
体裁：乐府曲辞

一点清晖入画栏，西风吹送雁声残。冰心不共银釭暖，绣阁翻如玉塞寒。
斋居杂述
作者：冯恩
朝代：明
体裁：古风

蟋蟀已在堂，凉风来飕飕。田作穫且盈，岁晚役车休。置酒会四邻，满坐半白头。今我不为乐，日月如置邮。昔与颠沛遭，蛾眉苦多仇。归来幸此身，何惜百觥酬。人生贵知足，相勖戒多求。菡萏泽之陂，桂树山之幽。五亩宅其间，可以常优游。
江头夕望
作者：冯恩
朝代：明
体裁：七言绝句

秋林返照散孤烟，秋水涵虚混碧天。飞尽寒鸦江漠漠，青山一点白云边。
游侠曲·其一
作者：冯恩
朝代：明
体裁：乐府曲辞

燕市来过剧孟家，深心杯底薄声华。宝刀偃月双飞电，紫马嘶云散五花。
游侠曲·其三
作者：冯恩
朝代：明
体裁：乐府曲辞

蒲萄新熟马湩芬，垂手齐翻舞翠裙。万骑嘶风和笳鼓，双丸惊雁落空云。
游侠曲·其二
作者：冯恩
朝代：明
体裁：乐府曲辞

花艳兰香绿酒澄，当筵意气欲冯淩。方调绿绮看弹鹤，又著红衫出臂鹰。
灵岩别业
作者：冯恩
朝代：明
体裁：七言律诗

村近灵岩新卜庐，小园日涉称幽居。深篁傍屋喧晨鸟，小阁临溪响夜鱼。携客閒游看雾菊，寻僧清话荐霜蔬。逌然相对空林晚，挥笔诗成兴有馀。
灵应晚归
作者：冯恩
朝代：明
体裁：七言律诗

黄叶寒芜一望遐，荒丛曲岸见微花。岩头半白分秋雨，水面轻红逗晚霞。几片落帆停渚乱，数行归雁度溪斜。最怜幽绝归途趣，灯火疏林傍酒家。
登楞伽寺阁
作者：冯恩
朝代：明
体裁：古风

夙心寄山水，苦为六情凿。乘暇恣冥搜，携侣淩修阁。远水回群鸥，寥天度一鹤。云梵落秋林，霜钟流夜壑。岑寂灵异栖，决莽隐沦托。烟月空人襟，藏腑自疏瀹。天游岂在遐，境超即寥廓。
石湖对雨·其一
作者：冯恩
朝代：明
体裁：五言绝句

绿水绿于染，青山青欲流。一飞洞庭雨，万树尽生秋。
石湖对雨·其二
作者：冯恩
朝代：明
体裁：五言绝句

松烟结暝翠，竹雨助秋寒。空壑流云满，钟声杳欲残。
碣石篇观沧海
作者：冯恩
朝代：明
体裁：四言诗

东临碣石，沧海无埃。灵若勃怒，超腾如驶。齐入汨出，轮天轴地。连涎八裔，飞沫万里。日月星辰，乍沉乍起。琼楼金城，十二逦迤。愿随神仙，龙鞭凫屣。一越三千，游戏其里。幸甚至哉，歌以咏志。
西宫月
作者：冯恩
朝代：明
体裁：五言绝句

长安生素月，流采媚朝阳。一照西宫去，凄清若有霜。
赵凡夫山阁
作者：冯恩
朝代：明
体裁：七言律诗

丹楼画阁映春阳，倚槛支颐引兴长。尽日花香和兰麝，有时莺语韵笙簧。泉流绕砌清如玉，沙带依山白似霜。门外何人载酒至，相期明月咏沧浪。
车遥遥
作者：冯恩
朝代：明
体裁：乐府曲辞

驱车何遥遥，遥遥不复返。不如车上尘，逐君车轮转。
送徐存斋太史入朝
作者：冯恩
朝代：明
体裁：七言律诗

河桥别思总堪怜，青雀飞飞送上天。子夜莺花江左月，春风杨柳蓟门烟。蓬莱气色辉金马，阊阖恩光照宝莲。鸡舌晓含银管握，挥毫常在圣人前。
郊居杂咏
作者：冯恩
朝代：明
体裁：五言律诗

晓云封远岫，新柳拂雕楹。鸟唤惊幽梦，花香解宿酲。摘薇供野馔，披笠饷春耕。无限寻真兴，登楼一啸清。
雨中送客之蜀
作者：冯恩
朝代：明
体裁：七言绝句

一片寒云树杪生，旋飞秋雨佐江声。模糊不识巴山路，听得猿啼是客程。
雨夕
作者：冯恩
朝代：明
体裁：五言律诗

乱云沈野寺，风雨夜鸣骄。洒案香煤润，侵灯花蕊摇。阴晴窥世幻，岁月在山饶。喜听三生话，空林慰寂寥。
雨花台
作者：冯恩
朝代：明
体裁：七言绝句

徙倚高台对寂寥，尊前飞叶带霜飘。秋霞映水明双阙，暮霭连山锁六朝。
题扇
作者：冯恩
朝代：明
体裁：五言绝句

山色和云暝，松阴间竹疏。隔岩啼鸟处，疑是子云居。
浪淘沙
作者：冯恺章
朝代：明

新月透窗纱，篆缕烟斜，谁家闲弄玉琵琶。却向夜深人静后，自剔灯花。谯鼓听频挝。惊噪栖鸦，孤衾寂寞负年华。暗里销魂缘底事，梦断天涯。
鹧鸪天
作者：冯恺章
朝代：明

小阁沉沉闭麝烟，楝花风过画帘前。弄晴弱柳垂金缕，贴水新荷撒翠钱。闲伫久，只耽眠，愁怀懒托十三弦。困人天气无聊景，风送残红落枕边。
姑熟道中三首·其一
作者：冯惟健
朝代：明
体裁：五言绝句

独眠三馆夜，微钟度江口。牵帷语仆夫，起视天霁否。
姑熟道中三首·其三
作者：冯惟健
朝代：明

冥冥雨不绝，呖呖啼征鸿。寒江烟雾里，小艇一渔翁。
姑熟道中三首·其二
作者：冯惟健
朝代：明

烟起树亦暝，水生江岸窄。夜来别故人，风雨最萧瑟。
姑熟道中三首·其二
作者：冯惟健
朝代：明

烟起树亦暝，水生江岸窄。夜来别故人，风雨最萧瑟。冥冥雨不绝，呖呖啼征鸿。寒江烟雾里，小艇一渔翁。
归读书处作简汝威弟
作者：冯惟健
朝代：明
体裁：七言律诗

城南书舍复相违，身外浮名有是非。若得羽翰遗世网，定应猿鹤老柴扉。泉鸣花径时垂钓，日到松梢自曝衣。王子夜深乘月色，山头吹把玉箫归。
拟四愁诗（并序）
作者：冯惟健
朝代：明

我所思兮在衡阳，欲往从之湘水长。父兮驱车五马良，为国经营筋力强。坐纡筹策驯蛮羌，指挥军饷收夜郎。出门四顾谁相将，瞻依斗极怀君王。思之不见心烦伤。¤
拟四愁诗（并序）
作者：冯惟健
朝代：明

我所思兮在衡阳，欲往从之湘水长。父兮驱车五马良，为国经营筋力强。坐纡筹策驯蛮羌，指挥军饷收夜郎。出门四顾谁相将，瞻依斗极怀君王。思之不见心烦伤。我所思兮在青州，欲往从之路阻修。淄潍东下何悠悠，满园布谷鸣叚鸠。母兮缲丝妹结紬，弟兮刈麦行西畴。道逢乡人寄衣裯，展衣拂袖双泪流。思之不见心烦忧。我所思兮在医闾，欲往从之路崎岖。凄凄霜露临丘墟，鹿场町疃依吾庐。妻兮抱子愁独居，昨闻边关飞羽书。胡儿杀人如匹雏，将军敛兵不敢驱。思之不见心踌蹰。我所思兮在燕京，欲往从之尘盈盈。青楼有女宛清扬，晨理机杼织未成。我欲赠之云锦屏，罗绮结成双凤形。怀之中夜步前楹，长歌宛转谁为听。思之不见心烦冥。
拟四愁诗（并序）·其一
作者：冯惟健
朝代：明

我所思兮在衡阳，欲往从之湘水长。父兮驱车五马良，为国经营筋力强。坐纡筹策驯蛮羌，指挥军饷收夜郎。出门四顾谁相将，瞻依斗极怀君王。思之不见心烦伤。
拟四愁诗（并序）·其三
作者：冯惟健
朝代：明

我所思兮在医闾，欲往从之路崎岖。凄凄霜露临丘墟，鹿场町疃依吾庐。妻兮抱子愁独居，昨闻边关飞羽书。胡儿杀人如匹雏，将军敛兵不敢驱。思之不见心踌蹰。
拟四愁诗（并序）·其二
作者：冯惟健
朝代：明

我所思兮在青州，欲往从之路阻修。淄潍东下何悠悠，满园布谷鸣叚鸠。母兮缲丝妹结紬，弟兮刈麦行西畴。道逢乡人寄衣裯，展衣拂袖双泪流。思之不见心烦忧。
拟四愁诗（并序）·其四
作者：冯惟健
朝代：明

我所思兮在燕京，欲往从之尘盈盈。青楼有女宛清扬，晨理机杼织未成。我欲赠之云锦屏，罗绮结成双凤形。怀之中夜步前楹，长歌宛转谁为听。思之不见心烦冥。
旧岁八月送舅氏及弟至下关今秋出饯蒋丈复来江浒睹山河风景有怀旧别
作者：冯惟健
朝代：明
体裁：五言律诗

不见渭阳信，空怀杖杜忧。寄书惊别路，送客感深秋。见说之河洛，何时到锦州。远人应伫望，去矣莫淹留。
登观音寺
作者：冯惟健
朝代：明
体裁：五言律诗

天削孤峰峻，医闾最上头。穷岩藏古寺，悬石结危楼。雪瀑千林润，松门六月秋。夜来禅榻卧，天汉掌中流。
赠麻南庄隐者和岳云石韵
作者：冯惟健
朝代：明
体裁：七言绝句

烨烨瑶芝玉洞开，冥冥紫气自东来。拂衣海上携龙杖，抱膝云中养鹤胎。
送少宗伯东渚杨公还朝
作者：冯惟健
朝代：明

舟楫怀明主，笙歌慰远征。蒲轮辉泰岱，龙节照淄渑。日月丹霄迥，蓬莱绛阙曾。上台旋斗极，东海运鹍鹏。虞室夔龙重，周廷礼乐兴。银台闲玉匦，天阁秘金縢。九庙旂常集，诸陵剑舄登。鲋隅祥雾隐，丰沛瑞源澄。金粟双峰并，瑶池八骏乘。臣邻瞻赫赫，宾从尽兢兢。献纳当朝望，都俞气象增。殊仪须景伯，正色待长升。缇扇随车转，朱明丽盖升。松亭余舞鹤，石絺按垂藤。地境云光莹，天齐雨气蒸。歌随林鸟变，思共暮烟凝。牛角悲歌宁，龙门喜御膺。十年还戴鹖，千里共担簦。勋业宁金马，身名岂玉绳。尘锋频自拭，铩翮尚堪腾。敢谓吟《梁甫》，谁能著茂陵。云门读书处，日暮倚崚嶒。
送少宗伯东渚杨公还朝
作者：冯惟健
朝代：明
体裁：五言排律

舟楫怀明主，笙歌慰远徵。蒲轮晖泰岱，龙节照淄渑。日月丹霄迥，蓬莱绛阙层。上台旋斗极，东海运鹍鹏。虞室夔龙重，周廷礼乐兴。银台閒玉匦，天阁秘金縢。九庙旗常集，诸陵剑舄登。鲋隅祥雾隐，丰沛瑞源澄。金粟双峰并，瑶池八骏乘。臣邻瞻赫赫，宾从尽兢兢。献纳当朝望，都俞气象增。殊仪须景伯，正色待长升。缇扇随车转，朱明丽盖升。松亭馀舞鹤，石巘按垂藤。地迥云光莹，天齐雨气蒸。歌随林鸟变，思共暮烟凝。牛角悲歌宁，龙门喜御膺。十年还戴鹖，千里共担簦。勋业宁金马，身名岂玉绳。尘锋频自拭，铩翮尚堪腾。敢谓吟《梁甫》，谁能著茂陵。云门读书处，日暮倚崚嶒。
七里溪别墅·其一
作者：冯惟敏
朝代：明
体裁：古风

知足始远辱，至人贵自全。不羡公与侯，所志受一廛。吾家有旧业，乃在城东偏。一丘藏一壑，宛转依晴川。生涯故不常，中道成弃捐。弃捐从此去，一去二十年。非无五亩宅，在邑多纠缠。幸兹协初心，归我汶阳田。
七里溪别墅·其二
作者：冯惟敏
朝代：明
体裁：古风

我田无远近，处处缘澄溪。朝发巨洋浒，暮泊野水栖。野航流北陆，香稻来东齐。岂伊贵异谷，美利贻烝黎。名山近村落，迨暇恒攀跻。仰瞻霄汉遥，俯眺浮云低。翩翩比翼鸟，乃在太行西。终岁不合并，激昂飞且啼。
上巳日作时落第客京师
作者：冯惟敏
朝代：明

三月三日东风恶，满城桃李都摇落。乍随飘扬入重云，还自低回委深壑。长安道上东复西，曲江池边路转迷。飞空不解作红雨，著土岂得为香泥。风声如雷尘如墨，行道之人长太息。春光犹有三之一，千树万树无颜色。花开花落会有时，抵死不分狂风吹。但愿周流御沟水，宁辞远别上林枝。溟濛澒洞满天地，仓皇未识东君意。不遣红英点翠苔，玉阶那得留余媚。君不见昨日花开枝叶青，折来插之双玉瓶。画堂不省红尘到，袅袅花气芬中庭。又不见楼头小妇深闭门，晨起竟日寂无言。卷帘欲放飞花入，扑面惊沙总断魂。
东郭次甫
作者：冯惟敏
朝代：明
体裁：古风

送子游东岳，五月渡长淮。谁言独往人，中道临常乖。乘流岂不返，何以安予怀。一诺重平生，三年今始谐。心期在山水，所贵敦朋侪。秋日动遐思，良夜閒高斋。萤火照裳衣，蟋蟀鸣庭阶。何时披素襟，一笑遗形骸。
夜登金山绝顶
作者：冯惟敏
朝代：明
体裁：七言律诗

亭在丹霄第几层，倏然吾与月同升。望中更觉天无际，立处惟愁地不胜。风静沈沈闻梵罄，云开隐隐见渔灯。吏情最喜沧洲近，欲托幽栖恨未能。
安肃故城
作者：冯惟敏
朝代：明
体裁：七言律诗

板筑空馀宋故疆，野人犹解说杨郎。邦畿千里今安堵，烽堠三关古战场。紫塞遥连虚带砺，白沟近绕岂金汤。建隆无意山南地，当日应知有靖康。
次兴济感事留示冯云亭时方不理于口
作者：冯惟敏
朝代：明

归骑迷荒渡，空城枕浊河。官闲公吏少，邑小弊民多。一叹一回老，三年三度过。冯唐吾与汝，勋业近如何。
满庭芳·书虫
作者：冯惟敏
朝代：明

蚕鱼虽小，咬文嚼字，有甚才学。绵缠纸里书中耗，占定窝巢。俺看他一生怕了，你钻他何日开交。听吾道：轻身儿快跑，捻着你命难饶！
石头城有怀
作者：冯惟敏
朝代：明
体裁：七言律诗

石头城畔枕寒潮，坐听疏更夜寂寥。生计已拚寻旧隐，穷年犹自滞归桡。空悲浪迹淹三楚，无复伤心问六朝。稷下故人知健否，何时散步汶阳桥。
禽言六首
作者：冯惟敏
朝代：明

凤凰不如我，竹实醴泉真琐琐。何不委形浊世中，飞鸣饮啄无不可。凤凰不如我。得过且过，风雨冥冥巢欲堕。饱暖当时不自知，炎凉此日方参破。得过且过。归去乐，荒烟一望山花落。夜月原头血吻新，斜阳枝上声如昨。声如昨，长相语，微禽丁宁或可据。兽蹄鸟迹难久游，故国关山不尔御。不知尔家乐不乐，只是此中风雨恶。吾非有翅不能飞，唤尔醒时吾亦归。报谷报谷，透犁好雨夜来足。不愁田中恶草多，但愿年年风雨和。夜来雨急风声恶，闻道村南一尺雹。老翁归来语老妻，村中报赛烹鸣鸡。豁开沟沟水，东西流麦场。碡碌声渐急，黄犊横奔汗如泣。重云叆叇四望集，顷刻那能辨原隰。天之未雨沟不开，枝头啼鸟为谁哀。向前还好，可惜今年种田少。早知今年胜去年，即死不卖山南田。欲向灵禽频借问，禽言昧远惟知近。能知岁事报阴晴，不知官租重与轻。
禽言六首·其一
作者：冯惟敏
朝代：明

凤凰不如我，竹实醴泉真琐琐。何不委形浊世中，飞鸣饮啄无不可。凤凰不如我。
禽言六首·其三
作者：冯惟敏
朝代：明

归去乐，荒烟一望山花落。夜月原头血吻新，斜阳枝上声如昨。声如昨，长相语，微禽丁宁或可据。兽蹄鸟迹难久游，故国关山不尔御。不知尔家乐不乐，只是此中风雨恶。吾非有翅不能飞，唤尔醒时吾亦归。
禽言六首·其二
作者：冯惟敏
朝代：明

得过且过，风雨冥冥巢欲堕。饱暖当时不自知，炎凉此日方参破。得过且过。
禽言六首·其五
作者：冯惟敏
朝代：明

豁开沟沟水，东西流麦场。碡碌声渐急，黄犊横奔汗如泣。重云叆叇四望集，顷刻那能辨原隰。天之未雨沟不开，枝头啼鸟为谁哀。
禽言六首·其六
作者：冯惟敏
朝代：明

向前还好，可惜今年种田少。早知今年胜去年，即死不卖山南田。欲向灵禽频借问，禽言昧远惟知近。能知岁事报阴晴，不知官租重与轻。
禽言六首·其四
作者：冯惟敏
朝代：明

报谷报谷，透犁好雨夜来足。不愁田中恶草多，但愿年年风雨和。夜来雨急风声恶，闻道村南一尺雹。老翁归来语老妻，村中报赛烹鸣鸡。
紫荆关阅武
作者：冯惟敏
朝代：明
体裁：七言律诗

万年天险辟鸿蒙，不数崤函百二雄。敕使观兵中执法，守臣分辅右扶风。从来肘腋三关重，此去华夷一路通。今日正烦廊庙策，安危何独在元戎。
贻独往生
作者：冯惟敏
朝代：明
体裁：五言绝句

不见独往生，依稀想幽事。买药游江城，夜宿城边寺。
闻柝
作者：冯惟敏
朝代：明

野柝鸣沙岸，渔灯照白波。凄凄风不定，隐隐夜如何。历乱乡心碎，依微客梦多。江声还自击，展转动悲歌。
青县官舍
作者：冯惟敏
朝代：明

墙断涨沙沉，檐低息土侵。洪河流廨下，老树覆成荫。北地来文舫，南薰爽客襟。长安那复近，去马日骎骎。
黄见源再过小斋而馀阙一造谢微名羁人无论远近雨中话旧漫赋此章
作者：冯惟敏
朝代：明
体裁：七言律诗

欲渡西津屡未能，闲官犹自愧良朋。微茫一水成疏越，咫尺三山阻共登。每忆春风燕市酒，重怜夜雨郡斋灯。高情从此频过访，苜蓿盘餐恐不胜。
再别徐少初明府二首
作者：冯惟讷
朝代：明

悲歌昨夜惜离群，九曲肠随别路分。江雨未休春寂寂，那堪今日又逢君。千里江程一夜过，毗陵回首隔烟波。莫嗟此后音书少，只恨从前笑语多。
再别徐少初明府二首·其一
作者：冯惟讷
朝代：明
体裁：七言绝句

悲歌昨夜惜离群，九曲肠随别路分。江雨未休春寂寂，那堪今日又逢君。
再别徐少初明府二首·其二
作者：冯惟讷
朝代：明

千里江程一夜过，毗陵回首隔烟波。莫嗟此后音书少，只恨从前笑语多。
出榆关逢征兵使人作
作者：冯惟讷
朝代：明
体裁：五言律诗

闻道云中将，先秋戒铁衣。虎符千里至，龙骑五营归。夜月明雕戟，山风曳画旂。谁怜瀚海外，杂虏驻金微。
又寄河东清溪诸殿下二首
作者：冯惟讷
朝代：明

寒城雪尽晓氛氲，万树猿声不可闻。东望梅花消息断，思君一寄陇山云。天涯岁晏雪霜繁，又见春风落塞门。一望秦川肠一断，欲持芳草问王孙。
又寄河东清溪诸殿下二首·其一
作者：冯惟讷
朝代：明
体裁：七言绝句

寒城雪尽晓氛氲，万树猿声不可闻。东望梅花消息断，思君一寄陇山云。
又寄河东清溪诸殿下二首·其二
作者：冯惟讷
朝代：明

天涯岁晏雪霜繁，又见春风落塞门。一望秦川肠一断，欲持芳草问王孙。
同叶司法登北固山甘露寺
作者：冯惟讷
朝代：明
体裁：五言律诗

绀园临楚郭，碧巘控吴关。阁道傅多景，江光合二山。云随前代尽，歌及比身闲。况是逢山简，谁能不醉还。
吴郎坐见人饷衣香戏赠
作者：冯惟讷
朝代：明
体裁：古风

湘君搴薜荔，魏帝采蘼芜。盘龙连理带，翠凤合欢襦。不能机上织，学作府中趋。定知香十里，终然倾五都。
春日侍宴高唐齐东二王即韵应教
作者：冯惟讷
朝代：明
体裁：五言律诗

昔听桂山调，今看兰坂花。春云间珠圃，初日照彤霞。改服游新苑，移尊对远沙。应刘今日赏，不是魏王家。
春日陪孟东洲宪使公重过宋氏园亭
作者：冯惟讷
朝代：明
体裁：五言律诗

竹色青于染，春生宋玉家。众山当户出，一水抱城斜。积雨翻高柳，轻寒勒早花。风光正如此，莫惜醉流霞。
毗陵舟中夜别万吴二明府次俞汝成韵
作者：冯惟讷
朝代：明
体裁：七言绝句

渡口云深树色苍，孤舟寒雨共离觞。凭君莫话从前事，只是无言已断肠。
皋兰观兵
作者：冯惟讷
朝代：明
体裁：七言绝句

金城关外雪嵯峨，龙尾山前涌白波。春风一夜流澌尽，汉使明朝欲渡河。
皋兰观兵
作者：冯惟讷
朝代：明
体裁：七言绝句

露骨山前月色高，夜闻胡骑在临洮。将军未挂子羌印，独倚长虹看宝刀。
秋日同参伯邵公游凤凰山
作者：冯惟讷
朝代：明
体裁：七言律诗

凤凰高阁俯晴空，万里蚕丛此路通。远近川原秋色里，参差草树夕阳中。尊前舞袖翻霜叶，天外清笳咽塞鸿。回首旧游成梦隔，独将迟暮叹征蓬。
秋日寄怀家兄
作者：冯惟讷
朝代：明
体裁：七言律诗

燕山落木雁来迟，远客南归未有期。明月双悬江海泪，秋风一寄鹡鸰诗。淹留贾谊才无敌，漂泊冯唐鬓欲丝。最是昭王遗恨处，黄金台上草离离。
至都始见峻伯留宿廨舍识喜
作者：冯惟讷
朝代：明
体裁：七言律诗

可忆毗陵夜雪船，乱帆相背各风烟。探囊诗卷行堪把，计日心期又隔年。秉烛更疑成别梦，当杯翻怯近离筵。同游自昔多豪彦，独对狂歌倍黯然。
送杜明府谢政还辽
作者：冯惟讷
朝代：明
体裁：古风

仙郎逸气横朝野，傲岸不落风尘下。邴丹六百辄免官，王阳九折能还马。羁心浪迹日悠悠，楚水吴山十度游。秋风君度红骡碛，知我题诗白鹭洲。
送王阁山赴均州别驾
作者：冯惟讷
朝代：明
体裁：五言律诗

迢递糜城道，看君白鬓新。孤猿楚山夜，芳草汉江春。去国怀明主，怜才忆故人。吕虔如有赠，时拂宝刀尘。
闻警二首
作者：冯惟讷
朝代：明

八月塞门开，单于猎雁回。五原秋草尽，万骑羽书来。秦陇疮痍后，疆场战伐催。黄云迷处所，羌笛暮生哀。¤
闻警二首
作者：冯惟讷
朝代：明

八月塞门开，单于猎雁回。五原秋草尽，万骑羽书来。秦陇疮痍后，疆场战伐催。黄云迷处所，羌笛暮生哀。平生投笔吏，慷慨学孙吴。不分龙庭骑，年年入武都。轻兵下陇坂，间道袭休屠。谈笑看雄剑，烟尘更有无。
闻警二首·其一
作者：冯惟讷
朝代：明

八月塞门开，单于猎雁回。五原秋草尽，万骑羽书来。秦陇疮痍后，疆场战伐催。黄云迷处所，羌笛暮生哀。
闻警二首·其二
作者：冯惟讷
朝代：明

平生投笔吏，慷慨学孙吴。不分龙庭骑，年年入武都。轻兵下陇坂，间道袭休屠。谈笑看雄剑，烟尘更有无。
陇州阎氏水亭延柏泉小集
作者：冯惟讷
朝代：明
体裁：七言律诗

习家台榭枕沧浪，飞盖西园共举觞。一径花香含宿雨，千林树影带斜阳。莫辞酩酊留山简，自喜追随有葛强。明发征轺各回首，蒹葭秋色正苍苍。
冷氏园亭待宋一川不至
作者：冯惟重
朝代：明
体裁：五言律诗

宛宛淩溪曲，谁家双竹门。鸟啼松菊径，人坐桔槔园。白板明斜日，青山带远村。美人殊未至，搔首封平原。
游张氏园
作者：冯惟重
朝代：明
体裁：五言律诗

翠柳窥窗碧，朱颜映酒红。花枝清浥露，蒲叶自翻风。荒径思陶令，名山对谢公。酒阑仍怅望，家在海云东。
同陈游戎观海
作者：冯执中
朝代：明

出没楼船耀碧空，携尊鼓棹乘长风。秦皇台筑三山外，汉使槎开万顷中。蜃气初浮云似墨，珠光遥映月如弓。相逢正值升平日，牡蛎墩前赏兴同。
过务本乡
作者：冯执中
朝代：明

马首遍行务本乡，萧萧四野尽荒凉。草根取作充肠物，木叶翻为适口粮。百姓堪怜遭苦海，□官何敢望甘棠。但期缓尔逃移计，寒谷回春仗彼苍。
邓元宇公邀集九星岩得东韵
作者：冯执中
朝代：明

将军拥节镇罗东，敦悦诗书兼武功。却羡玄谈追谢傅，应知雅度比羊公。排云列戟山城外，卜夜飞觞石室中。此际登游兴不浅，濡毫题品一尊同。
题夏氏高氏双节
作者：冯执中
朝代：明

天语传宣出北都，东津双节可标图。九泉甘殒酬夫婿，一子堪存恋老姑。心比清河青史润，名高泰岱碧云孤。建坊更□□风赉，莫说于今节义无。
题魁岩
作者：冯执中
朝代：明

高莫高于魁岩巅，萃皇茂树青草连。书台土龙四从起，嶙峋石乳雪高悬。探奇客去吾叔来，飞觞共对岩花妍。披襟淌却人间暑，扪萝赤脚踏台烟。我今看花游上林，长安早春先著鞭。丈夫一行即万里，共醉岩石又何年。
烟雨楼
作者：冯敏功
朝代：明
体裁：七言律诗

南湖烟景属高楼，楼下波光接素秋。江郭雨馀翻夕照，岛门月上涌寒流。共看遗迹千年胜，似泛虚槎八月浮。此夜好乘玄鹤去，泠然不觉下沧洲。
京口夜泊
作者：冯敏效
朝代：明
体裁：五言律诗

客途朝复暮，一枕傍孤城。戌鼓断乡梦，破船多月明。潮平江有信，云静雁无声。何处悲歌起，推篷问五更。
宿太仓道中
作者：冯敏效
朝代：明
体裁：五言律诗

娄江淹客思，风急暮萧萧。挂笠分斜雨，停歌听落潮。鱼鲜红舸疾，蜃气碧天遥。际此聊栖泊，悠然醉浊醪。
山墅雨后
作者：冯敏效
朝代：明
体裁：五言律诗

风雨逗春寒，青山绕画阑。鸟声穿磴落，林静带云看。对酒今朝熟，怜花昨夜残。谁知苔径滑，莫惜倚筇难。
移舟买菊
作者：冯敏效
朝代：明
体裁：五言律诗

萧条怜暮色，携伴访城阴。日落犹穿户，花残半在林。不辞溪上棹，聊解橐中金。载得幽芳去，閒庭秋正深。
舟行
作者：冯敏效
朝代：明
体裁：五言绝句

水远连天碧，秋深共客寒。孤舟迷去路，频对夕阳看。
辛夷
作者：冯文度
朝代：明

木笔花名映碧栏，词臣相对动毫端。晓来似惹松烟滑，疑向春风咏牡丹。
乌栖曲·其一
作者：冯时可
朝代：明
体裁：乐府曲辞

绿水如铺烟如织，杨柳藏乌日西匿。閒倚兰桡望碧空，采莲一曲寄江风。
乌栖曲·其三
作者：冯时可
朝代：明
体裁：乐府曲辞

香杵琼砧秪为君，鸳鸯织锦斗螭文。并刀未剪霜欲飞，留君不发侯成衣。
乌栖曲·其二
作者：冯时可
朝代：明
体裁：乐府曲辞

月华为璧星为珠，吴姬朗润色不殊。弹筝手语心暗怜，那能含羞不自前。
乌栖曲·其四
作者：冯时可
朝代：明
体裁：乐府曲辞

绀宇流霜翠被冷，欢娱不觉秋夜永。栖乌莫警汝南鸡，天河未落且休啼。
光福即事·其一
作者：冯时可
朝代：明
体裁：七言绝句

柳暗花繁草似烟，山深地僻水如泉。橹声咿轧空濛里，不是渔船是酒船。
光福即事·其二
作者：冯时可
朝代：明
体裁：七言绝句

山尖浮霭微微雨，水际生风细细涟。一片春心何处寄，画船摇曳杏花边。
光福同汝满汎舟
作者：冯时可
朝代：明
体裁：七言绝句

白帢凉生乍欲秋，携君湖上汎扁舟。青山过雨妆螺髻，绿水涵天涨鸭头。
化之招饮城西得青字
作者：冯时可
朝代：明
体裁：五言绝句

落日轻风好，扁舟送野亭。近禾分水绿，远塔混山青。
南陔
作者：冯时可
朝代：明
体裁：四言诗

循彼南陔，原田每每。我黍既成，我酒既醅。葡萄初泼，酌以金罍。驻我慈颜，庶几不颓。我昔于役，登山采杞。王事靡盬，不遑将母。今我闲居，吴江之涘。山畔有莼，涧滨有芷。屑屑斗筲，能夺甘旨。
圯桥忆子房
作者：冯时可
朝代：明
体裁：五言绝句

偶语犹弃市，一椎何自全。秦皇十日索，不向圯桥边。
孙高士
作者：冯时可
朝代：明
体裁：四言诗

灵岩抗云，石室逼霄。松韵笙簧，石漱琼瑶。先生处兹，名理自超。高迈匪隐，玄迹非标。神龙变化，大鹏逍遥。笑彼下士，雀附菱苕。
宿普定
作者：冯时可
朝代：明
体裁：五言绝句

流云随雨到，惊叶逐风轻。一枕蝶成梦，千山猿送声。
寄朱兵使
作者：冯时可
朝代：明
体裁：五言律诗

西风吹一雁，寒色满萧关。偃蹇三河客，飘零几日还。尘途双白鬓，旅梦半青山。麟阁无消息，空摧游子颜。
寄郑子载
作者：冯时可
朝代：明
体裁：古风

风尘满天地，游子行未央。春华如昨日，亭皋忽零霜。陨箨随飞蓬，晨飙吹素商。莽莽层阴结，白曜暧无光。荟蔚乱蓁荆，项领瞻四方。朅来何所骋，浮云望故乡。大丙万里驱，规步徒凉凉。孔翠犹徘徊，朱凤已高翔。
岁暮镇远公署百感
作者：冯时可
朝代：明
体裁：古风

我行值岁晏，旅色正萧森。肃肃繁霜下，叆叆玄云沈。野日淡如月，馀照冷松阴。储雪半封山，回飙助树吟。穷兽啼旷泽，羁羽号空林。客子欲如何，摇落良已深。徙倚登高台，倏生千里心。翔鸾有逸翮，逝鸿无哀音。慷慨赋归欤，达人自古今。
嵩山
作者：冯时可
朝代：明
体裁：七言律诗

苍然岳色厌天中，阴壑阳崖望不同。远水如云浮落日，飞泉似雪舞回风。石床梦醒群魔伏，金地心开万镜空。谁可入林相把臂，朗公今在玉溪东。
嵩山杂咏
作者：冯时可
朝代：明
体裁：七言律诗

仙关深渺闭絪缊，万仞崔嵬势独尊。水外飞霞衔御砦，岩头垂瀑震天门。光浮玉镜常悬月，墨洒金壶未灭痕。安得青童遂相引，刚飙吹翼薄昆崙。
常山道中遇雨
作者：冯时可
朝代：明
体裁：古风

东山咏零雨，感彼归涂事。今兹赋愁霖，行役我伊始。□□业不堪，滂沱末由止。崭崭石弥高，油油云未已。我车淖方掀，我仆颠莫起。蜎蜎蠋蒸桑，肃肃鸨集枳。苦哉远征人，重山复重水。
幽居杂言·其一
作者：冯时可
朝代：明
体裁：六言诗

鱼眼已翻蟹眼，松声更作雨声。人言酒浇磊块，吾喜茗解烦酲。
幽居杂言·其二
作者：冯时可
朝代：明
体裁：六言诗

小圃自堪种药，幽溪亦足浣花。金尊白堕谁共，璧月青天肯赊。
建宁即事
作者：冯时可
朝代：明
体裁：古风

春城何逶迤，飞泉流几曲。云山竞高低，竹树森重复。小艇疾如鸟，款乃声相逐。有美在一方，相思湖水绿。
建阳道中
作者：冯时可
朝代：明
体裁：古风

趋程苦行迟，遇景苦行速。清晨发建阳，重雾若云簇。载驰且一舍，始能豁我目。清溪映明沙，茂树间修竹。千山开且合，烟翠争相逐。飞梁若垂虹，去艇如游鹜。竟日抵瓯宁，应接难更仆。人远意如何，良游偏恨独。
张比部席间咏青青河畔柳
作者：冯时可
朝代：明
体裁：五言排律

窈窕长安柳，参差河水滨。波光羞比绿，草色怯争新。细缕临流濯，纤眉对镜颦。霞酣张绪态，风约小蛮身。不数章台暮，空疑灞岸春。离人正多恨，羌笛莫教频。
憩大荆馆
作者：冯时可
朝代：明
体裁：五言律诗

野色绿堪把，山容翠可怜。临湖开石室，隔岸见原田。云护参天树，风驱度岭烟。桃花处处发，疑是武陵川。
新柳·其一
作者：冯时可
朝代：明
体裁：七言绝句

驿外津头雪半消，芳菲到处著柔条。轻拖夜影摇流月，低舞春阴斗落潮。
新柳·其三
作者：冯时可
朝代：明
体裁：七言绝句

乍垂云叶覆金堤，日暮牵愁少妇啼。何日漫天飞絮起，春风为送五原西。
新柳·其二
作者：冯时可
朝代：明
体裁：七言绝句

轻阴昨夜度宫墙，徐送春风入建章。何处攀条萦旧恨，有人临镜学新妆。
方广寺夜宿
作者：冯时可
朝代：明
体裁：五言绝句

带雨虫深语，摇风竹漫颠。空山无远梦，支枕听流泉。
早秋舟中
作者：冯时可
朝代：明
体裁：五言律诗

吴门风物好，泛艇漫回沿。山色元非雨，秋光别有天。片云潜度暑，一叶暗催年。大块何舒惨，谁令宋玉怜。
江南弄
作者：冯时可
朝代：明
体裁：乐府曲辞

水如碧玉山如黛，山烟微微侵水霭，水上美人独无赖。独无赖，不騣迈，舟摇曳，斜阳外。
滇行杂感二首·其一
作者：冯时可
朝代：明
体裁：古风

美好皆有涯，文章独得寿。神气出自然，斯能擅其秀。乃今操觚家，开箧拾饤饾。既为古人障，又与今人斗。有肾无不刳，有髓无不镂。搰搰名理间，长夜空自瞀。达者洗其肠，澄然无一垢。酝酿自天机，众妙斯来就。发籁虽独唱，合辙与圣媾。岂为蜉蝣撼，允也垂宇宙。
滇行杂感二首·其二
作者：冯时可
朝代：明
体裁：古风

九河不相形，互岳不相倾。昭昭素明月，曾不患长庚。周道本如砥，荡荡无榛荆。人心不寥廓，眼底立疑城。堂上失悬镜，庭中如沸羹。君子秉贞操，不与世相争。庄子羡全生，老氏戒近名。超然狃外物，宠辱那能惊。
燕中感兴
作者：冯时可
朝代：明
体裁：古风

秋风萧瑟吹清商，寒蝉收声独鸟翔。天低旷野莽苍苍，黄尘眯目露沾裳。之子去兮远干将，载驰载驱道阻长。瞻望弗及聊相羊，羁旅无俦中自伤。归来沽酒酌空房，孤灯隐幔暧无光。追思夙昔共衾床，欢娱绸缪夜未央。胡为弃我天一方，心赏相违泪成行。兰桡桂枻文荔樯，乘飙汎汎水云乡。君若九春我秋霜，安得奋飞集君旁。开笥赠君双琮璜，约如丹青世毋忘。
燕山雪
作者：冯时可
朝代：明
体裁：五言律诗

十月幽州道，风严盛雪花。飞滩银浪细，点树玉条斜。海暗迷寒雁，山空噪饿鸦。关河冰正锁，何处觅归槎。
玄墓夜宿同圆上人
作者：冯时可
朝代：明
体裁：五言排律

木叶犹未落，洞庭水溅溅。空林上新月，野寺如秋天。清梵流山壑，幽琴和涧泉。僧归迷翠霭，人语出苍烟。兰燄招虫逗，松飙警鹤眠。焚檀相佞佛，拂麈互谈禅。薄味为灵药，无生是大年。廓然那有圣，深悔滞蹄筌。
登叶榆城
作者：冯时可
朝代：明
体裁：五言律诗

命驾初寻寺，沿城更上楼。白云争岫起，碧水与天浮。汗漫游应远，蹉跎岁且秋。长安何处望，伫立思悠悠。
登黄鹤楼
作者：冯时可
朝代：明
体裁：七言律诗

高城飞阁俯山崥，词客登来胜自知。水合双龙流不尽，天横孤鹤去何之？晴川已混前朝树，芳草偏多故国思。一片白云尘外趣，冯轩徙倚夕阳移。
白水关驿对月
作者：冯时可
朝代：明
体裁：古风

浅山曳轻云，茂林郁深碧。夜气凉如水，当窗迎皓魄。露华洗空氛，清晖流几席。已欣鸟道脱，尚恨怨楼隔。抱影独寤寐，衔恩感今昔。天宇本自宽，人生胡自窄。万里游亦奇，百城临且适。当剧即程书，乘闲亦振屐。悠然如在林，孤臣何局蹐。
白芍药
作者：冯时可
朝代：明
体裁：七言绝句

庭前丽草日初曛，姑射肌肤兰麝芬。减却铅华都不御，春心一片淡如云。
石亭秋夜
作者：冯时可
朝代：明
体裁：五言绝句

林影月中瘦，雁声天外寒。徘徊伤往事，愁思独凭栏。
石湖漫兴
作者：冯时可
朝代：明
体裁：六言诗

千顷湖流寺左，一丘云护窗前。布帆远随去雁，碧渚近戏游鲜。床头绿蚁初泛，篱下黄花竞妍。闭户无人问字，跏趺有客逃禅。
禹锡山居得深字
作者：冯时可
朝代：明
体裁：七言律诗

水曲山围幽且深，茅斋窈窕杜招寻。寒淙漱壑飞清响，密霭生林结翠阴。净洗六尘除绮障，卧游八表旷虚襟。炉香茗碗能消日，一任间阶苔藓侵。
秋夜试茶
作者：冯时可
朝代：明
体裁：七言绝句

静院凉生冷烛花，风吹翠竹月光华。闷来无伴倾云夜，铜叶閒尝紫笋茶。
秋蝉
作者：冯时可
朝代：明
体裁：五言绝句

残声送秋风，幽思含晓露。集枯已自安，何事螳螂妒。
端州秋夜
作者：冯时可
朝代：明
体裁：七言律诗

端州物候似江东，雨后烟氛万里空。傍郭潮生荔浦月，虚堂香送桂枝风。城临石室来霜鹤，路近星岩曳彩虹。银烛清尊应自赏，中朝谁念一衰翁。
襄阳送蒋生
作者：冯时可
朝代：明
体裁：五言律诗

乾坤俱逆旅，江汉又离群。暮雨驱飞叶，寒涛捲白云。听猿人泪下，立马雁行分。三叠阳关曲，凄清不可闻。
赠大宗伯陆平泉二十韵
作者：冯时可
朝代：明
体裁：七言排律

圣代三仪典秩宗，早辞簪笏遂高踪。不妨居士称金粟，自羡留侯访赤松。世卜休明瞻瑞凤，人看玄德望犹龙。禅心不染空为观，至道无名淡是浓。法宝六时翻贝叶，星冠七蕊制芙蓉。山中使者除朝请，林下高僧日过逢。尘尾言言推理窟，鹏鬐语语落谈锋。人天寿域开三泖，斗极星躔应五茸。彩服锦章光熻赩，卿云灵霭气葱茏。飘飘仙乐清都近，优渥君恩紫诰重。忆昨明禋开秩典，曾陪泰畤奠圆琮。彤墀响识尚书履，苍玉声寒禁苑钟。已见朝端咨上理，宁陈禅草议东封。法宫论道参宸幄，太庙升歌预辟雍。喜对圣明多献替，耻随时俗竞周容。角巾便挂青门柳，野服行携绿玉筇。姑射餐霞娇雪貌，阳和晞发荡云胸。赐袍膝下斑衣映，载酒门前篮举从。玉树琼枝森郁郁，彩鸾丹鷟并嗈嗈。从教坐阅僧祗劫，岁岁称觞祝九峰。
赠梁参军
作者：冯时可
朝代：明
体裁：七言律诗

共说梁鸿杜德机，归来八十隐蓬扉。身如老树霜中挺，官似春花梦里飞。山墅田腴收稻早，里门江近得鱼肥。何时握手星岩侧，剪韭开尊共夕晖。
过六和寺怀莲池上人
作者：冯时可
朝代：明
体裁：五言排律

只疑山径尽，展转见禅宫。吴越分疆异，齐梁建宇空。鸟声频唤雨，虎啸屡呼风。草细春犹浅，花稀暖未融。江波侵去骑，嵓采映垂虹。于役不遑息，何因见远公。
送张孝丰
作者：冯时可
朝代：明
体裁：古风

浮云不可驻，游子不能留。惊飙逐骇驷，岁月去何遒。禦寒安得裘，济河安得舟。客处无与欢，宁不思故丘。
送徐中舍二玄南还
作者：冯时可
朝代：明
体裁：古风

悠悠子行迈，相送在城隅。新雨洗尘坌，云气渐拨除。微阳照芳树，绪风袭轻裾。临觞不能御，别思惨不舒。蓬飘嗟琐尾，匏系感居诸。迢迢三鸟使，遥遥双鲤书。分手当千里，会面不须臾。曷月期旋归，胡不少踟蹰。
送郑总督之镇
作者：冯时可
朝代：明
体裁：五言排律

圣主自垂裳，犹怀御远方。月卿临马邑，星使下龙荒。地控诸关壮，天连万堞长。慇勤宣庙略，翕习动军装。五利和戎策，千言实塞章。白题迎节舞，紫燕傍车昂。铃阁秋声静，油幢晚气凉。边沙看净埽，朝野倚金汤。
采莲曲
作者：冯时可
朝代：明
体裁：乐府曲辞

玉面芙蓉斗妙妆，辟邪香气逐花芳，清歌宛转随风扬。随风扬，为花赏，花无情，傍人想。
金山寺
作者：冯时可
朝代：明
体裁：七言律诗

楼台傍水淡秋客，寒影涵来翠霭重。地控海门千万里，江浮天柱一孤峰。腾空白浪惊栖鹘，出洞阴云起卧龙。壮观生平曾更几，维舟徙倚听烟钟。
钱比部携酒园阁得何字
作者：冯时可
朝代：明
体裁：五言律诗

晚年偏好静，结搆近山阿。僮仆亲花药，衣裳制芰荷。林深浮翠暗，阁迥染霞多。不醉郎中酒，其如佳兴何。
题岱宗图
作者：冯时可
朝代：明
体裁：七言绝句

云根崒嵂磴千盘，涧壑淙淙响急湍。红日霞扶半夜起，苍丛雪积四时寒。
阳台庙
作者：冯时雍
朝代：明
体裁：五言律诗

偶涉阳台上，当年意若何。江兰荐晚佩，文驷丽云阿。梳晓芬脂黛，留春倩女萝。驾言结永好，天地与江河。
附箕降邵尧夫赋秋夜吟
作者：冯旻
朝代：明

寒风吹疏林，霜叶堕鸣雨。怀思倦遥夜，清梦了无与。揽衣起徘徊，人静月在户。孤鸿亦念群，哀哀叫云渚。来者方云至，往者不可阻。孰司橐籥机，一气转寒暑。天运无始终，人世有今古。康节不复生，何人解斯语。
偶拈
作者：冯昌历
朝代：明

世间何事最希奇，东畔红轮西夜垂。何必鲁阳戈一指，直教寸刻不曾移。
山居
作者：冯昌历
朝代：明

幽居无一事，静者意常閒。竹院何人到，柴门昼亦关。蝉声深树里，秋色古松间。坐待空林月，迢遥出远山。气味谁相似，卑栖性所宜。涧泉烹雀舌，石火煮蹲鸱。趺坐临青磴，经行绕绿墀。夜深浑不寐，犹自味新诗。
山居·其一
作者：冯昌历
朝代：明

幽居无一事，静者意常閒。竹院何人到，柴门昼亦关。蝉声深树里，秋色古松间。坐待空林月，迢遥出远山。
山居·其二
作者：冯昌历
朝代：明

气味谁相似，卑栖性所宜。涧泉烹雀舌，石火煮蹲鸱。趺坐临青磴，经行绕绿墀。夜深浑不寐，犹自味新诗。
得月池上瞻望南岳
作者：冯昌历
朝代：明

浮世光阴几百年，有人无计问青天。开池本为留明月，只是双轮不住鞭。
月夜宿吴邦宪山馆怀关内诸子
作者：冯昌历
朝代：明

跫然何处客，可是似人音。山月以为烛，松风聊作琴。醒眠知漏永，醉墨自禅深。为语群居者，应同此夜心。
独坐
作者：冯昌历
朝代：明

竹院何人到，衡门祇自过。不才非主弃，善病累人多。霜叶飘窗牖，寒蛩响薜萝。不禁秋思迫，中夜发清歌。
病起偶作
作者：冯昌历
朝代：明

多病岩栖懒性宜，更无一事扰思惟。有时睡起聊开卷，直到饥来始问炊。入户朝霞铺锦绣，盈阶秋月浸玻璃。道人生计随时足，不是同心肯说知。
登锦岩示若一若思平子
作者：冯昌历
朝代：明

塔然片石坐崔嵬，四壁群峰拥翠来。一盏春醪浇块垒，岩花朵朵向人开。
秋光赠定光上人
作者：冯昌历
朝代：明

与君秋夜坐，圆月在东林。不语清人骨，微言印我心。镜花开一色，莲漏滴知音。翻怪逃禅客，忘情兴转深。
秋夜偕诸生月下诵桂子月中落之句因以为韵
作者：冯昌历
朝代：明

空山人境寂，秋光转清霁。幽人坐夜深，披衣对丛桂。箕踞忘形骸，挥麈秋名理。孰是意中人，相携二三子。长空净无尘，皎皎悬明月。何处来钟声，身心忽超绝。大地浑如镜，森罗影现中。清辉凉彻骨，疑是广寒宫。指挥铁如意，长笑动山岳。夜半放光明，溶溶漫碧落。
秋夜偕诸生月下诵桂子月中落之句因以为韵·其一
作者：冯昌历
朝代：明

空山人境寂，秋光转清霁。幽人坐夜深，披衣对丛桂。
秋夜偕诸生月下诵桂子月中落之句因以为韵·其三
作者：冯昌历
朝代：明

长空净无尘，皎皎悬明月。何处来钟声，身心忽超绝。
秋夜偕诸生月下诵桂子月中落之句因以为韵·其二
作者：冯昌历
朝代：明

箕踞忘形骸，挥麈秋名理。孰是意中人，相携二三子。
秋夜偕诸生月下诵桂子月中落之句因以为韵·其五
作者：冯昌历
朝代：明

指挥铁如意，长笑动山岳。夜半放光明，溶溶漫碧落。
秋夜偕诸生月下诵桂子月中落之句因以为韵·其四
作者：冯昌历
朝代：明

大地浑如镜，森罗影现中。清辉凉彻骨，疑是广寒宫。
舟中解夏
作者：冯昌历
朝代：明

十旬禁足只居船，不定伽蓝处处圆。活水有源恒说法，红尘不到任安禅。杨花浪里晴生雨，芦荻洲中日似年。秋色一帆归去好，北堂欢对月娟娟。
送亮庵主之楚兼柬沈直指使君
作者：冯昌历
朝代：明

家住衡山第几峰，每从方外振玄踪。藏身现有无缝塔，行脚还寻偃盖松。庾岭风霜驯虎豹，洞庭云雨起蛟龙。悬知说法维摩室，独许曼殊拄箭峰。
龙井
作者：冯昌历
朝代：明

源泉一滴海潮通，无限波涛发此中。试问龙归何处是，满林风起吼长松。绿树浓阴气若秋，小亭閒坐对溪流。蝉声不管无人听，只向枝头叫不休。
龙井·其一
作者：冯昌历
朝代：明

源泉一滴海潮通，无限波涛发此中。试问龙归何处是，满林风起吼长松。
龙井·其二
作者：冯昌历
朝代：明

绿树浓阴气若秋，小亭閒坐对溪流。蝉声不管无人听，只向枝头叫不休。
归舟
作者：冯有年
朝代：明

十年已悔沈攸之，此日还家笑太迟。云自茫茫波自绿，隔烟人语卷风丝。
上方山
作者：冯有经
朝代：明
体裁：七言律诗

层峦沓嶂拥林丘，老桧长楸夹道稠。苔护断文留古勒，云移叠石架危楼。连峰恒碣天光霁，极目幽并雁影浮。七十庵中当落日，钟声齐发万山秋。
春尽过显灵宫
作者：冯有经
朝代：明

长杨夹路水流渠，高阁烟光落槛疏。歌鸟报晴云彻净，架藤满紫蝶来初。风回氅佩飞谭麈，香扑真文走蠹鱼。有药驻颜难驻日，一春抄得酒方书。
登嘉禧寺
作者：冯有经
朝代：明
体裁：古风

高楼切天浮，古木森在下。峰峰开金碧，四十二兰若。芳林拥桃李，怪石帖松槚。人语旷不喧，啼鸟无冬夏。对此怀岩耕，局促何为者。
石经洞
作者：冯有经
朝代：明

小西方境隔层台，半岭何年一藏开。舍利涌光文字住，香林施净帝天来。山名白带知幽爽，洞作烧痕试劫灰。更上高峰最高处，风雷竟日为鸣哀。
墨池
作者：冯栋
朝代：明
体裁：七言绝句

千峰回合古祠幽，下瞰澄潭静不流。中有蛰龙何日起，好兴雷雨遍神州。
挂镜台
作者：冯栋
朝代：明
体裁：七言绝句

阿母青鸾去不回，人间指点说妆台。夜深明月孤峰上，疑是当年宝镜开。
桃源流水
作者：冯栋
朝代：明
体裁：七言绝句

远近红桃蒸晓霞，碧山深处有人家。野翁浇罢新蔬圃，坐向松阴数落花。
游王相岩
作者：冯栋
朝代：明
体裁：七言律诗

汉业争随党籍空，党人曾遁此山中。高名自谢诸贤误，清议常存百代公。一脱网罗来绝壑，独令魑魅悯孤忠。千秋怅望还烟翠，溪上寒云暗碧穹。
秋日集海珠寺
作者：冯树勋
朝代：明
体裁：七言律诗

凝紫亭前江可怜，暂移官舸弄朱弦。西风芦苇隔林鸟，秋水蒹葭何处蝉。孺子系船吹宿火，渔翁抛网破暝烟。美人有约垂杨陌，吾欲停桡采木莲。
秋日集海珠寺
作者：冯树勋
朝代：明

凝紫亭前江可怜，暂移官舸弄朱弦。西风芦苇隔林鸟，秋水蒹葭何处蝉。孺子繫船吹宿火，渔翁抛网破暝烟。美人有约垂杨陌，吾欲停桡采木莲。
五十篇
作者：冯梦祯
朝代：明

五十忽焉至，颓龄始自兹。县弧眷秋辰，称觞来故知。予本淡者流，夙好敦书诗。得性在丘樊，随禄暂阶墀。鲁郊享异鸟，徒以钟鼓怡。梁国吓鹓雏，宁为腐鼠縻。四见钟阜春，洵美吾土非。吾土饶山水，卜筑面清池。清池曲且广，高杨夹路垂。层楼贮图史，密室藏姜姬。出门即湖山，兴到惟所之。偶然值兰交，谈谑或忘归。人生行乐耳，须富贵何时。富贵仍多忧，贫贱未足卑。灵龟恋泥中，雄鸡惮为牺。李斯具五刑，牵犬一何悲。陆机西入洛，听鹤乃无期。无才足完身，功高迹反危。所以贤达人，未老先拂衣。拂衣谢尘氛，静侣时相追。披素咏新赏，开帙涣所疑。岂不恋圭组，天爵无磷淄。岂不念子孙，清白自可诒。观民计已极，从道安可蚩。申毫著斯文，聊以从吾私。
五十篇·其一
作者：冯梦祯
朝代：明

五十忽焉至，颓龄始自兹。县弧眷秋辰，称觞来故知。予本淡者流，夙好敦书诗。得性在丘樊，随禄暂阶墀。鲁郊享异鸟，徒以钟鼓怡。梁国吓鹓雏，宁为腐鼠縻。四见钟阜春，洵美吾土非。
五十篇·其三
作者：冯梦祯
朝代：明

富贵仍多忧，贫贱未足卑。灵龟恋泥中，雄鸡惮为牺。李斯具五刑，牵犬一何悲。陆机西入洛，听鹤乃无期。无才足完身，功高迹反危。所以贤达人，未老先拂衣。
五十篇·其二
作者：冯梦祯
朝代：明

吾土饶山水，卜筑面清池。清池曲且广，高杨夹路垂。层楼贮图史，密室藏姜姬。出门即湖山，兴到惟所之。偶然值兰交，谈谑或忘归。人生行乐耳，须富贵何时。
五十篇·其四
作者：冯梦祯
朝代：明

拂衣谢尘氛，静侣时相追。披素咏新赏，开帙涣所疑。岂不恋圭组，天爵无磷淄。岂不念子孙，清白自可诒。观民计已极，从道安可蚩。申毫著斯文，聊以从吾私。
仲春湖上登览与叔宗同赋
作者：冯梦祯
朝代：明
体裁：古风

春至嘉卉荣，气和长薄绚。遵渚洽沦涟，升堤媚葱茜。远近生态殊，昏旦物候变。高下柳尽舒，参差桃始炫。鸣禽选秀木，时女步芳甸。朋俦或回睇，舟陆谐所便。胜情欣有托，日夕遗深眷。
吊梅花道人墓
作者：冯梦祯
朝代：明
体裁：七言律诗

闻君画梅亦画竹，祗是梅花名独存。香径为君留素影，月边容汝傲黄昏。人归旧里家何在，墓托空门道益尊。唯有孤山林处士，知心两地荐芳荪。
天目山观瀑布
作者：冯梦祯
朝代：明
体裁：古风

仙源不可见，悬水鸣日夕。隐隐何轰轰，直下数百尺。天地岂有物，潺湲何时息。此声非水生，非从石间出。水石两无功，岂是虚空力。如声色已然，观出安可得。欣然二三子，宴坐谈秘密。山僧送酒来，且共开涓滴。
廿五日晓泛山行历龙井诸处还孤山湖是日物色加浓游情衍不曼觉尽日
作者：冯梦祯
朝代：明

清旦践夙期，泛舟益新侣。和风沁肌骨，初旭媚空水。水穷山色亲，径曲树容美。龙泓昼常阴，竹阁晴疑雨。返策循广堤，沿流越孤屿。落日缬通川，红芳烁罗绮。青帝无回镳，春物宁淹晷。浓淡准畴昔，羽停情靡止。
忆姬人
作者：冯梦祯
朝代：明

客游数改期，不为桃花堤。离衾淹画雨，梦驾怯春泥。芳草远犹绿，柔条近更迷。妾心宁自苦，愁杀乱莺啼。
方伯文明府招游溪上
作者：冯梦祯
朝代：明
体裁：七言律诗

春山郭外绕澄溪，放鹢中流绮馔齐。树色尽滋青嶂雨，莺声不断绿杨堤。危梁截水平飞瀑，复阁淩空半入霓。极目乡关云雾里，此身已在万峰西。
无题二首·其一
作者：冯梦祯
朝代：明
体裁：七言绝句

为怜飞絮趁游丝，一段春愁泣路岐。莫道芳魂收未得，因风直上最高枝。
无题二首·其二
作者：冯梦祯
朝代：明
体裁：七言绝句

琉璃砚匣镇随身，彩笔挥来字字新。他日长门如有恨，千金辞赋不求人。
湖中曲二首·其一
作者：冯梦祯
朝代：明

春风吹柳柳丝黄，更有梅花满路香。客去主留湖月白，明朝依旧醉春光。
湖中曲二首·其二
作者：冯梦祯
朝代：明

春色年年讵有涯，梅花将落又桃花。如花更有娇歌女，尚少胡姬弄琵琶。
珠帘洞
作者：冯梦祯
朝代：明
体裁：五言绝句

帝遣银河垂，虚帘荡空渌。我欲买娉婷，问尔乞三斛。
若下
作者：冯梦祯
朝代：明
体裁：古风

夙昔眷幽溪，于今凌漭瀁。引艇及朝暾，潆洄淹夕涨。乍进离烦嚣，少焉益萧旷。岸仄交浓阴，林缺露青嶂。瞻岫集遥姿，睇涟延近状。改步款兰畴，陟憩纡回望。地偏俗驾罕，侣胜游踪畅。朱羲不遽颓，沈欢将无荡。
贺大婚礼成
作者：冯梦祯
朝代：明
体裁：七言律诗

遥望长秋属帝宫，天门瑞气郁葱葱。金舆日丽趋中使，绛节云开引上公。彩凤齐鸣三殿晓，天桃并发万年红。宁论钩弋宫中宠，远嗣周南窈窕风。
赋得杨柳可藏乌
作者：冯梦祯
朝代：明

袅袅白门前，藏乌倍可怜。柔枝排影度，密叶引雏穿。啼合惊宵陌，飞应破晓烟。新知乐如此，讵惜故腰妍。
赋得眠鬟压落花
作者：冯梦祯
朝代：明

弄花绮床前，思纷梦自牵。都忘鬟影媚，讵得护芳鲜。馥延因借鬒，艳伫欲分钿。错教荡子惜，终误如花年。
送姚叔祥还槜李
作者：冯梦祯
朝代：明

久饮建业水，尔来归梦频。思归未得归，不堪送归人。君来朱明初，倏忽佩萸辰。较史惜炎晷，剖疑扫余尘。考索资发蒙，补缀惬知新。休文称益友，卯金亦忠臣。斯文既辍笔，离席何遽陈。游子恋故乡，仳离多苦辛。客囊但市书，腹笥宁疗贫。放归必有期，开径希日亲。
途中忆家园蔷薇
作者：冯梦祯
朝代：明

中园花欲繁，兰闺妆且靓。霞柯烂翠屏，鲜姿馥幽径。不见素手摘，弥想纤躯映。年华忽已零，戚戚情靡定。
题东山许氏小楼
作者：冯梦祯
朝代：明
体裁：古风

为楼枕东山，山翠常满楼。非徒自怡悦，亦以娱朋俦。璧月当绮窗，白云漾丹丘。我来秋色晚，不惜十年留。南墉如可辟，兼得狎海鸥。
题径山松源楼
作者：冯梦祯
朝代：明
体裁：七言律诗

造设灵山五个峰，岚光花雨翠重重。水声台殿上方磬，月色轩窗下界钟。万本寒松青入汉，一池秋水净涵空。供茶童子清于鹤，笑问何来世外踪。
馀不溪听夜雨
作者：冯梦祯
朝代：明

寻山洽在晨，枕流眷兹宵。梦断籁如引，情积声靡遥。箪虚惬微凉，波响涤余嚣。寤寐咸有契，宁得滞流潮。
馀不溪回舟寄讯章元礼吏部是日雪
作者：冯梦祯
朝代：明
体裁：五言律诗

吏部才名旧，琼瑶昔见诒。山川闻问隔，日月鬓毛衰。身退仍忧国，家贫但赋诗。回舟缘兴尽，风雪寄相思。
冬日湖村即事
作者：冯梦龙
朝代：明
体裁：七言律诗

蒹葭一望路三叉，遥认庄窝去路斜。舟响小溪过蟹舍，屋颓高岸露牛车。轻霜堤柳馀疏叶，暖日村桃早放花。平野萧条聊极目，远天寒影散群鸦。
欧阳晔破案
作者：冯梦龙
朝代：明

欧阳晔治鄂州，民有争舟而相殴至死者，狱久不决。晔自临其狱，坐囚于庭中，去其桎梏而饮食之，食讫，悉劳而还之狱。独留一人于庭，留者色变而惶顾。晔曰：“杀人者汝也！”囚佯为不知所以。晔曰：“吾观食者皆以右手持箸，而汝独以左。今死者伤在右肋，非汝而谁？”囚无以对。
醒世恒言
作者：冯梦龙
朝代：明
体裁：古风

富贵本无根，尽从勤里得。请观懒惰者，面待饥寒色。
田妇
作者：冯椿
朝代：明

谁家少妇着青裙，低笠随夫笑语耘。多少深宫閒白昼，烟花涂抹几如君。
石其人
作者：冯椿
朝代：明

才名惊世在名山，山在其人方寸间。不是其人身不出，白云深闭九重关。
过陈留
作者：冯樾
朝代：明
体裁：七言律诗

天边鹄影客心伤，落日驱车过外黄。谁具草蔬邀郭泰，自惭名姓赏中郎。巴河风起荒烟黑，博浪云开远树苍。明发梁园旧游地，十年潦倒愧行藏。
醉蓬莱·过临漳有感，同子山作
作者：冯樾
朝代：明
体裁：词

叹年来草草，啸侣吟朋，客中强半。昨日苏门，倏又三台畔。漳水滔天，邺城堕地，无复当时观。狡绘曹瞒，豺狼石虎，一般涂炭。慨古嗟今，侧身凭吊，动业星飞，豪华水涣。漫说文章，千载词人擅。徐应王刘，风流泯没，何处西园宴。伫望苍茫，欲浇斗酒，鹔鹴裘换。
七客篇
作者：冯武
朝代：明
体裁：古风

泰定至正间，诏徵天下士。会稽铁崖山，乃有古廉吏。少登万卷楼，老著七客志。有客来洞庭，铁龙苍溟戏。巴蚺噤明珠，斛律展云翅。焦尾与管筒，哀号未能遇。古陶皤然姿，折花盛酒器。独有白玉围，亲识文山字。佩带不忍遗，一一书名记。世宝登圜墙，兹以客礼事。老杨纵笔端，六子瞪目视。嬉笑语默间，廓落宁顾忌。在上或在旁，坐立漫无次。同处一室中，尔我孰非寄。嗟嗟杨维祯，举动直自异。或为忠良悲，兼为奸邪刺。所遇非其人，忽从远方至。会合讵偶然，何忍相捐弃。苟能读此书，莫负长者意。
春阴
作者：冯武
朝代：明
体裁：七言绝句

十日春阴断客行，碧莎如发傍阶生。樱桃落尽鸟飞去，独坐虚堂风雨声。
湖桥
作者：冯武
朝代：明
体裁：古风

春风两岸吹荆杞，压浪石梁跨湖水。当日开平龙战起，一片琉璃浸山趾。土人不识战争功，但到中秋看月起。桥弯似月月正中，影落桥中月累累。千古英雄安在哉，人生几度来看此。
湖桥
作者：冯武
朝代：明

春风两岸吹荆杞，压浪石梁跨湖水。当日开平龙战起，一片琉璃浸山趾。土人不识战争功，但到中秋看月起。桥弯似月月正中，影落桥中月累累。千古英雄安在哉？人生几度来看此。
秋原杂兴
作者：冯武
朝代：明

无端心绪欲如何，萧瑟荒郊傍晚过。耕破田园曾甲第，抛残胔骼为兵戈。画桡秋水悲羌管，古庙西风覆女萝。村落无烟禾黍静，暝云轻扫夕阳多。
荅赠陆四叔度
作者：冯武
朝代：明
体裁：古风

举世尽皆天下士，相逢慷慨轻生死。岂知俱属势利交，反覆须臾厚如纸。向闻陆郎有心骨，贫病未能结交尔。余诗狼籍埋荒烟，那有多情眼及此。东家瓮底拾残编，低徊浩叹称才子。寻访棬枢扣掘门，登堂乍见发狂喜。忽忆湖湄曾遇君，柳岸花堤一瞪视。探君囊里有云烟，锵金铿玉声声起。五湖仙棹读书船，停洲泊渚忘还里。把酒谁是高阳徒，千金笑掷金陵市。我辈庶几心可期，才华意气馀事耳。
阿丽晓起长歌
作者：冯武
朝代：明
体裁：古风

当代佳人久萧索，图写形容境俱恶。惟有前身顾虎头，未许秋毫容易落。兴来不择楮与绡，涂朱傅粉无轻错。忽传阿丽晓起时，近者欲迷远者愕。解鬟初出罗帐寒，褰衣缓步鸳鸯阁。青丝漠漠掌上盘，文犀绣带腰间绰。簇金小袖锦模糊，长裙佩玉垂珠络。仰面惟看极目霞，低头不顾如山约。世上蛾眉齐闭奁，画里胭脂尽糟粕。从来画女欲倾城，周昉仇英不复作。靓妆袪服亦易工，凝睇含情难姌袅。苧萝灵气归笔端，偶倩章侯纵挥霍。丽娘不减来季贫，休叱冯生赋轻薄。桃花泼浪暮春天，记起怀中旧时诺。
古城驿
作者：冯毓舜
朝代：明

干戈不到处，风物渐谐心。人聚百年室，树连十里阴。儿童喧古道，耳目远秋砧。太息北来客，聊为咷后吟。
峡山
作者：冯毓舜
朝代：明

清江鼓棹正芳菲，峡里风烟庵翠微。一线长天独鹤去，千寻峭壁老猿归。人忘作客偏贪坐，云尽依山却倦飞。驿路无穷何处驻，最高峰上有鱼矶。
夜发天津
作者：冯汝弼
朝代：明
体裁：五言绝句

明月天津岸，孤帆水底明。北来新雁至，仿佛自神京。
新竹
作者：冯汝弼
朝代：明
体裁：七言绝句

夜来湘浦走轻雷，惊起斑龙巳作堆。老夫早起开三径，翠尾插天风雨来。
爱川惠菊
作者：冯汝弼
朝代：明
体裁：七言绝句

不道山园菊事荒，疏风小雨作重阳。喜看折柬来秋色，分得韩公晚节香。
从耘庐往西溪看桃花同孙令弘赵退之赋
作者：冯洪业
朝代：明
体裁：古风

问津良不远，小艇晨相过。微风荡渚尾，春水如轻罗。香霞掩芳径，红雨点晴蓑。予本山野人，晞发思岩阿。之子秉贞素，乐此同调多。何当杳然去，烟水一放歌。眼见秦人溪，古洞埋青莎。挥手顾人世，悠悠将奈何。
感兴
作者：冯玄鉴
朝代：明
体裁：七言绝句

何日閒栖一亩宫，数竿修竹半畦菘。柴门径僻园丁健，不负双溪作钓翁。
粤中看牡丹
作者：冯珧
朝代：明

记得初从翠羽招，撚痕粉腻未全消。此时恰好春三月，与子曾逢廿四桥。酒半临风看赠佩，花深移月听吹箫。故园今日犹亲近，解识当年魏与姚。
西山访慧道人不遇
作者：冯珧
朝代：明

宿云连古寺，清磬度西岑。石发怜人老，松髯带雪深。通幽馀一径，买隐或千金。何处采薇者，闻歌不可寻。
赠黄叔凫同寅掌教临高
作者：冯珧
朝代：明

官舍不嫌冷，同衣近二年。相看神电水，又过澹庵泉。煮字焚香屑，摛珍入玳筵。瑜姬风韵好，閒理帐中弦。
阻连州江口
作者：冯珧
朝代：明

不是经行处，维戙岂偶然。登临元有分，山水若为缘。断岸多依石，攒峰小见天。两因司马法，留滞一江船。
集观山寺会心亭
作者：冯珧
朝代：明
体裁：七言律诗

翠微深护绿天寒，古木晴川次第看。心不放时何处会，山从静后始能观。几年玉笈迷初井，此日松风对冷官。坐去却忘传荔节，奚奴捧出火珠盘。
七夕四首
作者：冯琦
朝代：明

银汉清秋万里遥，月开妆镜桂云消。可怜精卫空填海，不及天孙鹊驾桥。天空露下夜如何，漫道双星已渡河。见说人间方恤纬，可知天上欲停梭。一水盈盈会转稀，敢从天汉问支机。弹冠吾欲趋朝省，闻道君王已曝衣。月明秋淡曙河微，脉脉新愁理旧机。为问七襄何日就，西征吾欲赋《无衣》。
七夕四首·其一
作者：冯琦
朝代：明

银汉清秋万里遥，月开妆镜桂云消。可怜精卫空填海，不及天孙鹊驾桥。
七夕四首·其三
作者：冯琦
朝代：明

一水盈盈会转稀，敢从天汉问支机。弹冠吾欲趋朝省，闻道君王已曝衣。
七夕四首·其二
作者：冯琦
朝代：明

天空露下夜如何，漫道双星已渡河。见说人间方恤纬，可知天上欲停梭。
七夕四首·其四
作者：冯琦
朝代：明

月明秋淡曙河微，脉脉新愁理旧机。为问七襄何日就，西征吾欲赋《无衣》。
世用索五十诗感时念别言咏斯章并寄直卿伯桢
作者：冯琦
朝代：明

元化一何速，汝年遂半百。余最小弱弟，头颅亦已白。身世忽欲老，日月弥堪惜。往时阶下树，历落数十尺。以兹生感叹，岂更堪离析。忆昔入词林，及汝共朝夕。欢言如醇酒，终不废药石。中夜尚杯酌，盛夏咸袒裼。惊心问疾病，握手论干鬲。一朝忽分携，万事俱陈迹。南浦送客处，俨然遽为客。往时我送人，衣冠竟长席。今日君送我，双骑长安陌。昔如满树花，万点临阶赤。今如一片叶，万里随流碧。欢敢望当年，别亦非畴昔。音徽虽已远，往事颇历历。曾公陟宫端，王郎为囧伯。勋业当及时，努力相鞭策。垂天忆大鹏，避风感六鹢。出处不同行，意固各有适。寄言凤池侣，无羡林间翮。
中峰
作者：冯琦
朝代：明
体裁：古风

中峰何高高，孤标耸寥廓。寺楼递隐见，石径互参错。虽乏济胜具，始快远游诺。振衣凌爽垲，举杯眺广莫。不知山路尽，但见天澄豁。对面蓟门山，数点青如削。树木若鳞次，西湖不盈勺。万象各自媚，孤云安所薄。山南行雨罢，且复归旧壑。
云门山·其一
作者：冯琦
朝代：明
体裁：七言律诗

矫首层巅御远风，晴岚万壑散鸿濛。乍惊阊阖通天上，遥指河山落掌中。九叠云屏高自掩，千秋宝鉴照还空。未论三岛神仙窟，咫尺人间路不同。
云门山·其二
作者：冯琦
朝代：明
体裁：七言律诗

万仞巑岏倚太空，洞云深处碧云丛。清风白日悬孤月，古水苍崖锁大风。疑有五丁开道路，欲从四塞吊英雄。海氛东望频翘首，安阜何人仲父功。
兰
作者：冯琦
朝代：明

韦曲名园好，习池胜事繁。午风披蕙带，秋色上苔痕。密树云成幄，疏篱水绕门。不烦除客径，吾欲藉兰荪。
冶水别孝与
作者：冯琦
朝代：明
体裁：七言绝句

未能留汝复相留，冶水何如剡曲舟。记取与君分手处，水边修竹雨边楼。
古意
作者：冯琦
朝代：明

南为鹞，北为鹰，侧目下视烟光凝。梁间燕雀何足问，鹏雏不敢当风棱。一夜春风春草绿，纵化为鸠犹带目。九霄翮铩气不折，独敛霜拳向空谷。炙手自热君自寒，批鳞容易骑虎难。山中猛虎犹自可，江上短狐射杀我。
可大同邀于宫谕饮摩诃庵南园步至钓鱼台夜眺还宿法藏庵纪事
作者：冯琦
朝代：明
体裁：五言律诗

暮烟望不断，幽径一何深。未尽寰中赏，其如尘外心。浮云千树色，残日半山阴。渐与祇林远，犹闻清梵音。
壬辰书事赠别钟淑濂张伯任
作者：冯琦
朝代：明

世事亦何常，惨舒递相荡。今日非昨日，回首一惆怅。圣人久在宥，君子始用壮。漫同贾生哭，实恃汉文量。日月岂不照，雷霆未敢抗。其日风尘昏，黄云自飞飏。侍臣尽改服，缇骑纷持杖。矫矫山阴公，尺牍还内降。庭蓄留侯策，帝厌王陵戆。赤舄将去国，白麻别命相。省垣及选部，一时尽屏放。就中谁最贤，钟张尤倜傥。两生躯干小，气欲排峦嶂。新从上谷来，胆落临边将。豺狼尽已屏，藜藿谁敢傍。古来直节士，大半投炎瘴。至尊多优容，忍使居一障。视汝舌尚在，幸汝身无恙。莫忘国士遇，宁同庶人谤。所惜正士去，满朝气凋丧。从兹天厩马，静立含元仗。居然言路塞，兼虞祸机酿。傅言半疑信，蓄意多观望。稽首辞九庙，尚欲徼灵贶。国本苟不摇，宁使臣言妄。謇予非诤臣，执经侍帷帐。吏隐类方朔，谏说慕袁盎。威颜尚不接，肝胆终难谅。知无匡世资，三山行将访。
大通桥汎舟
作者：冯琦
朝代：明
体裁：七言绝句

日影迟迟锦缆开，樯乌不动燕飞回。碧流远接长天尽，一片晴波树杪来。
如梦令
作者：冯琦
朝代：明

竹外瑶华千顷，更与素梅掩映。双雀噪寒枝，蹴落飞花无影。相并，相并，明月惊栖不定。
婉儿怨戏柬敬承五首
作者：冯琦
朝代：明

昨日开金屋，君恩别处新。难将织锦意，去比浣纱人。只自怜中妇，谁当念下陈。嫁郎何太早，不敢怨前薪。今夕是何夕，双星已渡河。人间悲织素，天上怅停梭。春色帘栊隔，秋风枕席多。恐君疑妾妒，未敢问修蛾。见说新人好，君心岂旧欢。离愁随月满，信誓近秋寒。缣素宁堪问，苕华半已残。妆成郎未起，寂寞镜中看。故剑谁相问，前鱼祇自悲。转因辞宠日，私忆合欢时。隔牖歌桃叶，因风泣柳枝。啼痕还自掩，羞遣侍儿知。不寐惊秋早，无言坐夜分。已拚成弃妾，未忍便忘君。形影窗前月，悲欢梦里云。如能念畴昔，看取旧湘裙。
婉儿怨戏柬敬承五首·其一
作者：冯琦
朝代：明

昨日开金屋，君恩别处新。难将织锦意，去比浣纱人。只自怜中妇，谁当念下陈。嫁郎何太早，不敢怨前薪。
婉儿怨戏柬敬承五首·其三
作者：冯琦
朝代：明

见说新人好，君心岂旧欢。离愁随月满，信誓近秋寒。缣素宁堪问，苕华半已残。妆成郎未起，寂寞镜中看。
婉儿怨戏柬敬承五首·其二
作者：冯琦
朝代：明

今夕是何夕，双星已渡河。人间悲织素，天上怅停梭。春色帘栊隔，秋风枕席多。恐君疑妾妒，未敢问修蛾。
婉儿怨戏柬敬承五首·其五
作者：冯琦
朝代：明

不寐惊秋早，无言坐夜分。已拚成弃妾，未忍便忘君。形影窗前月，悲欢梦里云。如能念畴昔，看取旧湘裙。
婉儿怨戏柬敬承五首·其四
作者：冯琦
朝代：明

故剑谁相问，前鱼祇自悲。转因辞宠日，私忆合欢时。隔牖歌桃叶，因风泣柳枝。啼痕还自掩，羞遣侍儿知。
家君之官和州
作者：冯琦
朝代：明
体裁：七言律诗

乡心惆怅白云飞，一问邮程泪满衣。羁旅孤臣从此去，京华游子欲何依。残霞天落濡须水，明月江空采石矶。别后几时书信达，只愁秋尽北鸿稀。
宿栖云阁
作者：冯琦
朝代：明
体裁：五言律诗

曲径穿林入，高楼面水开。鸟将云并宿，客与月同来。竹色四时雨，泉声半夜雷。乍惊衣袖湿，露下泛舟回。
寿于宗伯谷峰先生
作者：冯琦
朝代：明

南省卿云近紫微，明光晓奏劝宵衣。自从剑佩归沧海，不见鸾舆出禁闱。一曲春湖明主赐，十年芳草故人违。莫教绮季山中老，且为皇储定是非。
居庸关
作者：冯琦
朝代：明
体裁：七言律诗

五年不出居庸道，今日重来感旧游。紫气遥瞻龙虎地，青山近接凤凰楼。平临星斗三千丈，下瞰燕云十六州。但使此关长镇静，不烦仗策取封侯。
忆江南·梅雪双栖图
作者：冯琦
朝代：明
体裁：词

梅共雪，岁暮斗新妆。月底素华同弄色，风前轻片半含香。不比柳花狂。双雀影，堪比雪衣娘。六出光中曾结伴，百花头上解寻芳。争似两鸳鸯。
恭陪圣驾步祷南郊纪盛
作者：冯琦
朝代：明
体裁：五言绝句

龙武新军罢，勾陈御路开。红尘都不埽，留待雨师来。
晚酌堤上
作者：冯琦
朝代：明
体裁：五言律诗

未尽濠梁意，联镳复再过。当歌愁日暮，不醉奈春何。芳草连山碧，垂杨近水多。归期难自缓，留兴寄层波。
曹见素崔仲素游南阳河上纪事
作者：冯琦
朝代：明
体裁：五言绝句

苍崖环四塞，曲径幽篁里。渺渺疏林烟，夕阳人渡水。
松
作者：冯琦
朝代：明
体裁：古风

斋前松树不盈咫，亭亭车盖层云似。虬枝□□世所希，嗟尔劲节乃如此。岂无凌霄姿，一旦成绕指。雷雨方排未敢争，龙蛇将蛰何当起。展转空向人，诘曲谁相理。直木从来忌先伐，曲干犹存愈于死。问君曲直安可为，大道委蛇谁则知。请君看取岁寒色，犹自青青仰旧时。
永遇乐·书怀
作者：冯琦
朝代：明
体裁：词

不愿为云，何须似雨，但求如雪。雨落难收，云浓易散，惟雪称奇绝。乱点梅梢，细匀花瓣，玉色都无分别。倩微风、吹入华轩，悄把绣帏轻揭。梅解偷香，雪如傅粉，贾女何郎相悦。漏泄春光，东皇相妒，不得常攀折。雪片都消，梅香依旧，瘦影冷侵孤月。问何时，重上瑶阶，明岁寒时节。
游广福寺
作者：冯琦
朝代：明
体裁：七言律诗

对削双峰小径开，丹梯翠壁转萦回。空香缥缈诸天下，秋气萧森万壑来。青草断碑馀古洞，白云残局冷仙台。山僧野老堪同坐，海鹤汀鸥莫浪猜。
燕然行
作者：冯琦
朝代：明

石粼粼，草斑斑，边城五月如秋寒。渺渺平沙几千里，天风吹暗燕然山。燕然山下临大虏，旁有两人相对语，握手长叹泪如雨。一人自言出门时，床头妻子牵衣啼。桁上无襦釜无糜，君今早出何时归？且复牴泪一慰之，投剑仰天自叹欷。朝役镇城南，暮抵镇城下。闻说派尖丁，复道散夷马。已知饥寒弃原野，仓皇骨肉忍相舍。一人欲语还嗫嚅，回头看有行人无。一从互市不备胡，但备将军营内呼。营内呼，何时已，君亦大从容，复欲念妻子。奔走无小休，何暇问生死。中夜归来且自喜，宁知明日复尔尔。丈夫生死会有时，恨不一死骄胡垒。仓卒有语难具陈，不敢久立当通津。夜来同望关山月，应照关前洒泪人。
牡丹
作者：冯琦
朝代：明

百宝阑干护晓寒，沈香亭畔若为看。春来谁作韶华主，总领群芳是牡丹。数朵红云静不飞，含香含态醉春晖。东皇雨露知多少，昨夜风前已赐绯。瑶华脉脉殿春残，姑射仙人画里看。月下敢矜容似玉，年来真有臭如兰。艳蕊连翩映彩霞，独将倾国殿春华。虚疑五色文通华，散作平章万树花。非烟非雾倚雕栏，珍重天香雨后看。愿以美人锦绣叚，高张翠幕护春寒。
牡丹·其一
作者：冯琦
朝代：明

百宝阑干护晓寒，沈香亭畔若为看。春来谁作韶华主，总领群芳是牡丹。
牡丹·其三
作者：冯琦
朝代：明

瑶华脉脉殿春残，姑射仙人画里看。月下敢矜容似玉，年来真有臭如兰。
牡丹·其二
作者：冯琦
朝代：明

数朵红云静不飞，含香含态醉春晖。东皇雨露知多少，昨夜风前已赐绯。
牡丹·其五
作者：冯琦
朝代：明

非烟非雾倚雕栏，珍重天香雨后看。愿以美人锦绣叚，高张翠幕护春寒。
牡丹·其四
作者：冯琦
朝代：明

艳蕊连翩映彩霞，独将倾国殿春华。虚疑五色文通华，散作平章万树花。
登显灵宫阁
作者：冯琦
朝代：明
体裁：七言律诗

极目长空雁影南，千峰当槛落晴岚。清秋斜日窥金象，古木寒云锁石龛。地迥楼台三岛接，天低烟树万家含。虚疑缥缈缑山顶，时有箫声驻鹤骖。
碧云寺
作者：冯琦
朝代：明
体裁：古风

朝望山间云，暮就山间宿。佛果何庄严，入门风肃肃。古殿倚岩岫，磴道盘空曲。山僧出相迎，班荆坐修竹。峰头过新雨，石发净如沐。泉声下石溜，历历飞寒玉。对酒不知晚，星河低以属。良游殊未竟，同醉待朝旭。
秋夜
作者：冯琦
朝代：明

天宇澄秋序，凉风夜色微。为怜明月好，不掩白云扉。远火孤村径，邻灯寒女机。砧声欲愁绝，几处赋《无衣》。
秋夜独坐偶成
作者：冯琦
朝代：明
体裁：七言律诗

丹凤城西小苑开，夜深清露冷苍苔。寒星历历疏萤度，落木萧萧候雁回。凉雨乍收云满树，碧天如洗月临台。中宵不掩双扉卧，恐有相思命驾来。
秋夜简敬承公亮
作者：冯琦
朝代：明

秋色遽如许，客心郁未安。微微日影薄，肃肃天宇宽。高风下木叶，零露被崇兰。四气自斡运，谁为衰盛端。朱华曾几何，素萼忽已残。楚楚松柏姿，凌风以自完。愿言附高节，与君同岁寒。
秋莲
作者：冯琦
朝代：明

坐对芙蓉沼，行歌棠棣吟。相依香漠漠，独立影沉沉。人自怜芳艳，谁当识苦心。秋风渐萧索，结子已如今。
立秋前一日载酒过懋忠
作者：冯琦
朝代：明

今日良宴会，情深更起愁。追欢还卜夜，恋别不禁秋。萤火含风冷，灯花近雨收。休言尊酒尽，归及细君谋。
竹
作者：冯琦
朝代：明
体裁：古风

满地种琅玕，修枝荫茅屋。微风如有会，一一鸣寒玉。
结交行呈杨公亮时公亮止酒
作者：冯琦
朝代：明
体裁：乐府曲辞

寒不作堂上燕，饥不作韝上鹰。韝上威棱岂不峻，一饱即掣非人情。亲极难为疏，贵极难为贱。长平未罢宾客去，何必贵贱交情见。君不见步兵厨，君不见浚冲垆。长安车马夹道趋，云雨翻覆无时无，君今不醉胡为乎。
结交行怀于谷山年伯兼讯侯将军
作者：冯琦
朝代：明

呜呼！结交难结心，无论廊庙及山林。下里浮沉世事浅，中朝出入人情深。二十年来与公厚，倒屐倾筐无不有。亹亹清谈曲席前，沉沉夜酌疏钟后。有时联骑游郊衢，谁相从者葛与朱。侯生亦自有侠骨，酒酣击缶歌呜呜。远从京华望丘壑，迥如樊笯思寥阔。一朝客散长安邸，千林万点从风落。朱君窜，葛君死，贵阳老将亦归里。齐鲁天青两少微，并驱中原与公耳。尚书舄学士鱼，岁云暮矣公何如。安得朝廷新事少，渐看社稷旧人疏。公别长安能几载，故侣心期复谁在。里中何人与同调，公近岱宗仆近海。丈夫岂必长垂绅，羡公有笔如获麟。城边黄石应知我，海上青山不负人。问余山中何所有，冶湖一曲竹十亩。有山有水复有酒，公能命驾一来否？
缺题
作者：冯琦
朝代：明

无棣城边春欲暮，卧龙冈上花如雾。年年醉彻武陵烟，至今记得桃源路。桃源遍地桃花水，翠屏高傍层城起。宁可馀姿点绿芜，？将浮艳誇秾李。始看一径盘空曲，渐入千枝散朝旭。满树残霞烂不收，一天香雨飞红玉。白云深锁扬子居，青山自爱陶公庐。平芜十里閒看鸟，春水一竿不羡鱼。大隐何须分出处，赏心岂必长林莽。桃李浓滋华省阴，公门自是韶华主。绥山一颗忆仙家，绝胜河阳万树花。岁岁愿公悬水镜，长将秋实代春华。
缺题
作者：冯琦
朝代：明
体裁：古风

无棣城边春欲暮，卧龙冈上花如雾。年年醉彻武陵烟，至今记得桃源路。桃源遍地桃花水，翠屏高傍层城起。宁可馀姿点绿芜，�将浮艳誇秾李。始看一径盘空曲，渐入千枝散朝旭。满树残霞烂不收，一天香雨飞红玉。白云深锁扬子居，青山自爱陶公庐。平芜十里閒看鸟，春水一竿不羡鱼。大隐何须分出处，赏心岂必长林莽。桃李浓滋华省阴，公门自是韶华主。绥山一颗忆仙家，绝胜河阳万树花。岁岁愿公悬水镜，长将秋实代春华。
葡萄
作者：冯琦
朝代：明

晻暧繁阴覆绿苔，藤枝萝蔓共萦回。自随博望仙槎后，诏许甘泉别殿栽。的的紫房含雨润，疏疏翠幄向风开。词臣消渴沾新酿，不羡金茎露一杯。
葡萄架
作者：冯琦
朝代：明

一架扶疏碧水浔，午凉不散绿云深。芳香未让醍醐美，秀色全滋薜荔阴。紫玉含风秋液冷，玄珠入夜月华侵。莫言西域传来晚，犹及相如赋上林。
西山道中
作者：冯琦
朝代：明
体裁：古风

休沐属良辰，招邀尽吾党。晤言山中人，兼有濠间想。瞻彼已超忽，去此复怅惘。行行出谷口，原田何莽莽。微雨洒然至，林樾增萧爽。兴来发高唱，丘壑传馀响。遥见采樵人，不得讯所往。白云深复深，何处留真赏。
观暨侍中园
作者：冯琦
朝代：明

常侍菟裘地，停车试一过。草凄幽砌冷，云白远山多。过午移花影，因风听鸟歌。小塘春水满，犹是旧恩波。
观灯篇
作者：冯琦
朝代：明

帝握千秋历，天开万国欢。莺花周正月，灯火汉长安。长安正月旋玑正，万户阳春布天令。新岁风光属上元，中原物力方全盛。五都万宝集燕台，航海梯山人贡回。白环银瓮殊方至，翡翠明珠万里来。薄暮千门凝瑞霭，当天片月流光彩。十二楼台天不夜，三千世界春如海。万岁山前望翠华，九光灯里簇明霞。六宫尽罢鱼龙戏，千炬争开菡萏花。六宫千炬纷相似，星桥直接银河起。赤帝真乘火德符，玉皇端拱红云里。灯烟散入五侯家，炊金馔玉斗骄奢。桂烬兰膏九微火，珠帘绣幌七香车。长安少年喜宾客，驰骛东城复南陌。百万纵博输不辞，十千沽酒贫何惜。夜深纵酒复征歌，归路曾无醉尉诃。六街明月吹笙管，十里香风散绮罗。绮罗笙管春如绣，穷檐蔀屋寒如旧。谁家朝突静无烟，谁家夜色明于昼。夜夜都城望月新，年年郡国告灾频。愿将圣主光明烛，普照冰天桂海人。
读杨太宰诗有感二首
作者：冯琦
朝代：明

近得尚书信，殷勤问圣躬。愧为香案吏，未觐建章宫。寤寐思明主，安危寄令公。皇储何日定，应待采芝翁。拙宦终无补，浮荣空自怜。承明难谒帝，中夜苦忧天。受赏何颜色，蒙恩忆岁年。将辞燕市月，归向汶阳田。
读杨太宰诗有感二首·其一
作者：冯琦
朝代：明

近得尚书信，殷勤问圣躬。愧为香案吏，未觐建章宫。寤寐思明主，安危寄令公。皇储何日定，应待采芝翁。
读杨太宰诗有感二首·其二
作者：冯琦
朝代：明

拙宦终无补，浮荣空自怜。承明难谒帝，中夜苦忧天。受赏何颜色，蒙恩忆岁年。将辞燕市月，归向汶阳田。
送伯桢侍御之川中宪副
作者：冯琦
朝代：明
体裁：古风

间何阔，逢诸葛。行且止，避御史。御史今年三十几，廌绣翩翩带金紫。圣主真忧万里外，使君建节三巴里。刑天舞干亦自豪，精卫填海空复劳。黄河悬水三千仞，呼风乱度难容舠。嗟嗟王郎汝何往，古来得失如反掌。长安大路多摧轮，况乃蜀道青冥上。蜀道之难难于天，不如归问桑麻田。振衣独上三峰颠，尘埃野马何茫然。君不见雁门菟郡伊与鹿，南阳画诺亦见逐。世间万事谁能卜，汝为远臣恩已足。
送公孝与下第东归三首·其一
作者：冯琦
朝代：明

万里苍烟海气通，欲从何处望东蒙。斜风细雨长安道，赖得分携是醉中。
送公孝与下第东归三首·其二
作者：冯琦
朝代：明

素衣不禁帝京尘，出郭看春已暮春。我自倦游君未遇，杨花如雪送归人。南浦春波照酒卮，谩将离恨托前期。如何命驾能千里，不为临歧住少时。
送周尚宝以宁夏事谪潮阳尉
作者：冯琦
朝代：明

鸡肋官仍薄，羊肠路转难。可怜秦逐客，更远楚江干。事去空谈剑，忧来尽指冠。潮阳碑尚在，寂寞待君看。
送张伯任都谏阅视固原
作者：冯琦
朝代：明

壮士常慷慨，懦夫多局促。男儿志万里，取别无踯躅。念从去年秋，虏骑公南牧。关门日以开，胡行一何速。鼓声郁不发，将士并杀戮。莽莽洮河间，系虏相随属。朝为汉边民，暮为胡地仆。生者长不归，死者填溪谷。氛祲高逾陇，声势远窥蜀。至尊日忧劳，臣子幸不辱。大臣亲行边，主将新分竹。比闻捷书来，破虏河湟曲。貔貅气始振，豺狼怒犹蓄。古来忌小胜，兵事多反覆。凯歌未盈耳，疮痍尚在目。军有三日粮，民无五月谷。中原疲转输，吾意忧心腹。天子命近臣，分道临荒服。兹行实特简，何以效芹曝。君看和亲事，利害如转毂。即令边衅开，安知不为福。要挟伐虏谋，掎角联番族。朝议省牵制，文法罢羁束。匈奴断右臂，汉将窥左足。岂无金城略，当如贾生哭。国耻犹未雪，长歌仍击筑。
送懋忠使秦
作者：冯琦
朝代：明

相知苦不早，相送已沾襟。雨后初秋色，灯前欲别心。青山经洛远，紫气入关深。良会知何日，瑶华好嗣音。
送操江张中丞二首
作者：冯琦
朝代：明

幕府前旌去，王程后命催。六师同击楫，千队肃衔枚。练甲含江动，雕戈挽日回。莫将今日事，更待异时才。地重能相借，时危敢自安。不辞良会少，渐觉盛名难。对月论肝胆，临风惜羽翰。由来赠策意，非是为弹冠。
送操江张中丞二首·其一
作者：冯琦
朝代：明

幕府前旌去，王程后命催。六师同击楫，千队肃衔枚。练甲含江动，雕戈挽日回。莫将今日事，更待异时才。
送操江张中丞二首·其二
作者：冯琦
朝代：明

地重能相借，时危敢自安。不辞良会少，渐觉盛名难。对月论肝胆，临风惜羽翰。由来赠策意，非是为弹冠。
送杨楚亭太史王柱山侍御外转闽蜀藩臬
作者：冯琦
朝代：明

分袂俱千里，同袍尚几人。非关劳侍从，讵合走风尘。天尽刀州路，云迷剑水津。莫辞今夕醉，犹对汉宫春。
送见素业师南还二首
作者：冯琦
朝代：明

灞水遥伤别，燕山独送行。弹珠元自误，抱玉竟谁明。抚己虚疑梦，逢人怯问名。报书稀不到，沾洒望神京。别离无复道，天地意如何。愁入征云暮，心惊飞鸟过。忧来千虑少，归去一身多。行止皆无策，相宽一放歌。
送见素业师南还二首·其一
作者：冯琦
朝代：明

灞水遥伤别，燕山独送行。弹珠元自误，抱玉竟谁明。抚己虚疑梦，逢人怯问名。报书稀不到，沾洒望神京。
送见素业师南还二首·其二
作者：冯琦
朝代：明

别离无复道，天地意如何。愁入征云暮，心惊飞鸟过。忧来千虑少，归去一身多。行止皆无策，相宽一放歌。
送钟淑濂给谏阅视上谷
作者：冯琦
朝代：明

晨发青琐闱，暮出居庸道。长风吹大漠，万里白浩浩。维时上谷塞，未有匈奴扰。庙略屈群策，边事藉三表。金缯岁出塞，玄黄日在皂。我宁求宛马，虏遂厌吴缟。岂不练士卒，岂不筑城堡。甲胄不御冬，樵苏难宿饱。尖丁及养马，饮泣无昏晓。请观郭西田，颇亦宜粳稻。幕府锸如云，私田迹如扫。胡雏岂甥舅，汉女为妻嫂。嫁女与汉人，不如与胡好。胡人饶赐予，汉人色枯槁。古来限华夷，为禁苦不蚤。关西顷澒洞，朝议思征讨。王师久不出，此事难草草。蜂虿亦有毒，长木无不摽。汉过固不先，虏情信难保。武事有声容，边吏工文藻。群飞高刺大，两目视众鸟。简书伊可畏，官事未易了。之子匡世姿，风采实矫矫。归来报明主，一一陈所抱。如有英雄人，无使行间老。
送顾实甫年丈还吴·其一
作者：冯琦
朝代：明
体裁：七言绝句

蝉声处处和骊歌，风度漕河起夕波。独有故人分手地，蒹葭秋色暮烟多。
送顾实甫年丈还吴·其二
作者：冯琦
朝代：明
体裁：七言绝句

杯酒离亭忆旧游，归心别恨不堪秋。悬知十二天街月，影落三江伴客舟。
送魏懋忠
作者：冯琦
朝代：明
体裁：七言绝句

击筑高歌兴未孤，暂分离恨作欢娱。不知后夜相思梦，得及今朝醉里无。
邢太保破倭功成以大司马筦留钥过家省觐太夫人
作者：冯琦
朝代：明
体裁：七言律诗

云霄汉阙颁新命，丰镐周京奠旧邦。九列独高苍玉佩，六师争拥碧油幢。横戈绝域春浮海，击楫中流夜渡江。圣主忧先根本计，留侯筹策况无双。
重游黄锦衣园亭怀朱可大
作者：冯琦
朝代：明
体裁：五言律诗

满院清阴合，双槐抱小亭。树摇杯影绿，草映屐痕青。花鸟闲同醉，风尘笑独醒。年年游此地，不负草堂灵。
闻宁夏边报二首
作者：冯琦
朝代：明

未战先行赏，君恩信是多。何时诛仆固，终日忆廉颇。朝士空持橐，边人自枕戈。争传万里外，有诏下西河。欲问盈庭议，惟当决胜才。愿呼骠骑将，早破赫连台。四野胡笳合，孤城羌笛哀。夜深惊起坐，曾否驿书来。
闻宁夏边报二首·其一
作者：冯琦
朝代：明

未战先行赏，君恩信是多。何时诛仆固，终日忆廉颇。朝士空持橐，边人自枕戈。争传万里外，有诏下西河。
闻宁夏边报二首·其二
作者：冯琦
朝代：明

欲问盈庭议，惟当决胜才。愿呼骠骑将，早破赫连台。四野胡笳合，孤城羌笛哀。夜深惊起坐，曾否驿书来。
除夕
作者：冯琦
朝代：明

报国当何日，辞家又一年。薄游宁足问，微向久茫然。万事古人后，孤灯新岁前。明朝开左个，假寐待朝天。
韦庄与直卿世用分韵
作者：冯琦
朝代：明
体裁：五言律诗

半亩松阴合，一庭草色斑。赏心花共醉，幽意鸟相关。钟磬水边寺，烟霞天外山。良游同二仲，薄暮不知还。
题万玉山房
作者：冯琦
朝代：明
体裁：五言绝句

本是潇湘人，最爱潇湘竹。何处丘中琴，历历潇湘曲。
题三娘子画像三首
作者：冯琦
朝代：明

氍毹春暖锁芙蓉，争羡胡姬拜汉封。绕膝锦晙珠勒马，当胸宝袜绣盘龙。塞北佳人亦自饶，白题胡舞为谁娇。青霜已尽边城草，一片梨花冷不销。红妆一队阴山下，乱点驼酥醉朔野。塞外争传娘子军，边头不牧乌孙马。
题三娘子画像三首·其一
作者：冯琦
朝代：明

氍毹春暖锁芙蓉，争羡胡姬拜汉封。绕膝锦晙珠勒马，当胸宝袜绣盘龙。
题三娘子画像三首·其三
作者：冯琦
朝代：明

红妆一队阴山下，乱点驼酥醉朔野。塞外争传娘子军，边头不牧乌孙马。
题三娘子画像三首·其二
作者：冯琦
朝代：明

塞北佳人亦自饶，白题胡舞为谁娇。青霜已尽边城草，一片梨花冷不销。
题沈翁画竹
作者：冯琦
朝代：明
体裁：古风

何人写此青琅玕，满堂萧爽生秋寒。居然坐我三径下，数茎不动风珊珊。柏溪先生隐于酒，戏拈秃笔如挥帚。一幅淋漓竹亦醉，醉竹合与先生友。矗矗三株状殊绝，迥若苍虬立烟雪。别有一枝秀且长，青鸾整翮从风翔。葛陂化龙去已久，至今屏障生辉光。我观此图怀耿耿，墨花乱落团圞影。素节偏宜君子堂，虚中独立尚书省。尚书华省凤池隅，新长孙枝引凤雏。夔龙礼乐方大备，伶伦之管公所须，此君安可一日无。
宁海寺
作者：冯皋谟
朝代：明
体裁：七言律诗

踏遍青山不问名，鱼天沙岸雨初晴。停桡月向松间落，借榻云从海面生。诗到上方俱入悟，客逢高衲更多情。独予伏枕春风后，薜荔空裁野服成。
宿石屋山寺
作者：冯皋谟
朝代：明
体裁：七言律诗

青天万仞插孤峰，回合珠林翠几重。秋去夕阳飞弃堕，客来清夜老僧逢。云衔佛阁金铺暝，山甃仙坛石髓封。听法欲寻龙起处，满空寒籁夹疏钟。
宿荆山悟空寺
作者：冯皋谟
朝代：明
体裁：七言律诗

野客聊乘秋兴馀，白云重访旧禅庐。溪边路失冲泥后，谷口寒生入夜初。清供爇檀茶未熟，幽篁匝径叶全疏。来游悟得空门意，一笑浮生万事虚。
暮春宿觉林寺
作者：冯皋谟
朝代：明
体裁：七言律诗

幽栖何处不安禅，戛耳潺湲漱石泉。寺里春风当浴罢，雨中山色属尊前。林深旧叶埋芳径，僧去空堂锁断烟。十载放歌凭两屐，一龛长共白云眠。
泊鸳鸯湖迟友不至
作者：冯皋谟
朝代：明
体裁：五言律诗

野客饶春兴，轻舟坐夕曛。湖光天下上，暮色水氤氲。戍鼓连城动，渔歌隔岸闻。参差吹未已，独立望夫君。
高学博见枉分韵
作者：冯皋谟
朝代：明
体裁：七言律诗

一毡远寄海天涯，遣兴时过处士家。瓜熟尽堪分五色，诗成那敢说三叉。溪云夜荡渔矶月，篱舍秋残槿树花。野外不嫌供具薄，邻家春酿尚堪赊。
慕容家自鲁企由谷歌二首·其一
作者：冯盛世
朝代：明
体裁：五言绝句

慕容家何在，谷深不可寻。少年抱绿绮，相见即知音。
慕容家自鲁企由谷歌二首·其二
作者：冯盛世
朝代：明
体裁：五言绝句

有谷慕容居，有桑慕容树。蚕织制锦衣，从戎入句注。
送黎遂球公车北上
作者：冯祖辉
朝代：明

词客行将万里鞭，长扬羽猎赋堪传。谈经自废蓼莪后，说法因依绣佛前。沧海珠悬明夜月，青萍剑合跃虹烟。看花隔岁期何早，倘许秋光策骑联。
泛汾湖
作者：冯科
朝代：明
体裁：七言绝句

一片烟霏接远洲，千重萑苇夹中流。飞帆欲骇云边雁，击楫犹惊水上鸥。
读书台
作者：冯纯
朝代：明

城西别墅构书台，一旦登临实快哉。山水有缘情自合，君臣未得惑难回。直将浩气九重塞，带得清风万里来。天表孤忠留胜迹，月明千古照真才。
南园旧社
作者：冯绍京
朝代：明

南国山川泄至文，瑞时威凤五为群。九天日月开真主，一代词华勒首勋。社夹枌榆青自耸，池环蘋藻翠难分。至今胜迹依然在，风雅谁能复似君。
梅村公馆
作者：冯绍京
朝代：明

野铺依岩岫，门临石溜清。基传先代迹，里记故侯名。孔道当山劈，危桥跨涧平。人龙无复见，怀仰不胜情。
海珠
作者：冯绍京
朝代：明

何年神女弄珠来，蜿蜿灵光照法台。四壁潮声相喷薄，诸天云影自徘徊。波心犹有骊龙认，刹里常闻象教开。秦帝不须东望幸，此间疑是小蓬莱。
登小金山
作者：冯绍京
朝代：明

翠拥芙蓉万叠来，浈江牂水共潆回。能令南海衣冠盛，常作皇家柱石才。浪迹任随方外境，卜生休记妙高台。禅关静坐谈无始，何处昆明不劫灰。
登白云绝顶望罗浮
作者：冯绍京
朝代：明

石罅天开古洞幽，安期遗舄至今留。灵岩尚长尧时韭，丛樾中藏汉代楸。竟与王乔璈笛伴，不从徐市制书求。至今避地金银阙，蓬岛瑶池汗漫游。
罗浮
作者：冯绍京
朝代：明

四百峰头紫翠连，琪花瑶草遍诸天。铁桥雪霁寒梅瘦，石洞春明嫩柳眠。仙去尚留双履在，鹤归赢得一书传。侧身东望飞云顶，丹灶沙床梦亦牵。
羊径
作者：冯绍京
朝代：明

路入羊肠径，丹梯百折看。沸雷喧涧石，飞瀑响岩端。叱驭心徒切，垂堂戒已寒。丛林多枳棘，谁信有栖鸾。
谒李忠简公祠
作者：冯绍京
朝代：明

烟帐遗踪此地留，先生丰望重南州。菊坡门下传心印，淳祐朝中展壮猷。正气直淩霄汉上，清风长对海门秋。表贤堂上瞻遗像，犹有龙光射斗牛。
过梅岭
作者：冯绍京
朝代：明

丞相遗祠倚岭岐，古松苍桧荫参差。千年灵淑钟光岳，一代勋名勒鼎彝。金鉴若悬龙扆照，玉环何至马嵬悲。开元旧事如追忆，羽扇清风是表仪。
镇海楼送刘职方还留都
作者：冯绍京
朝代：明

危楼五叠势摩霄，俯视沧溟若一瓢。南服车书归汉属，故台无复见任嚣。
韩祠怀古
作者：冯绍京
朝代：明

昌黎曾搆读书台，窗对连阳八面开。谪宦心悲天阙远，问奇人载曲车来。池中洗砚波成墨，帐下凝烟色亦煨。山斗至今群共仰，粤南文采迥昭回。
飞来寺
作者：冯绍京
朝代：明

百转丹梯历翠微，古坛灯火映岩晖。来经梁晋年华远，得驻名山不复飞。一水萦纡开峭峡，万峰回合拥禅扉。余心亦动幽栖念，何怪猿声黯客衣。
游小金山
作者：冯继科
朝代：明

振衣重上妙高台，山鸟山花满碧隈。千古海云成梦幻，一天明月送潮回。曾闻劲气凌中岳，始见文星耀上台。笑我萍踪浑未定，百年此地去还来。
五云楼
作者：冯绶
朝代：明
体裁：七言律诗

百尺高楼倚槛看，此身疑在五云端。北瞻魏阙星辰近，西望巴山道路难。化到文王江汉上，兴来学士笑谈间。江湖廊庙原非二，愧我民穷久素餐。
宿旅舍题壁
作者：冯翁
朝代：明

夜梦何奇特，龙飞天汉津。
朝横沧海曲，夕过滇池滨。
光雯皆五色，蜿蜒无损鳞。
渊田变化间，张主藉高旻。
蜀中峨眉亭诗一个忠臣九族殃，全身远害亦天常。
夷齐死后君臣薄，力为君王固首阳。
宿旅舍题壁 其一 蜀中峨眉亭诗
作者：冯翁
朝代：明

一个忠臣九族殃，全身远害亦天常。夷齐死后君臣薄，力为君王固首阳。
宿旅舍题壁·其一
作者：冯翁
朝代：明

夜梦何奇特，龙飞天汉津。朝横沧海曲，夕过滇池滨。光雯皆五色，蜿蜒无损鳞。渊田变化间，张主藉高旻。
晚至玉虚宫
作者：冯舜臣
朝代：明
体裁：七言律诗

步入西天日色低，苍烟翠嶂拥丹梯。广轮错绣方千顷，危阁探元许寸跻。蜃气化龙雕白玉，鬼工挝鼓卧青蜺。周原东去微茫里，回首仙台路欲迷。
九里松
作者：冯行可
朝代：明
体裁：七言绝句

谡谡松风九里清，高秋乘晓绕山行。夜来雨过泉逾急，泻出泠泠石上声。
冷泉亭
作者：冯行可
朝代：明
体裁：七言绝句

冷泉亭外石巑岏，雨洗山根走急湍。桂子落残秋意老，青松枝冷白云寒。
凫飞二章
作者：冯行可
朝代：明
体裁：四言诗

凫飞为鸿，云渰成嶂。寸失于尺，铢失于两。远则宜然，近何以爽。子而不知，孰也予谅。（一章）母憎我言，言则子药。母恶我攻，攻则子错。母曰不灼，母曰可略。蔂则成城，针则成幕。（二章）
南屏
作者：冯行可
朝代：明
体裁：七言绝句

寺前池水碧云凝，寺里烟霞上几层。坐久众山低落日，南屏暮霭接西陵。
原田
作者：冯行可
朝代：明
体裁：四言诗

原田不耨，维草其宅。美稷不穫，维禽其食。我有灵渊，曷为堙塞。尘坌汨意，美好乱色。日居月诸，如弦如翼。愚者恋岁，君子怀德。高山易树，卑渚易荻。我思古人，心如结织。奉以周旋，庶几无慝。
句曲道中
作者：冯行可
朝代：明
体裁：七言绝句

句曲云山径路深，千围粉堞隐疏林。啼莺不管春光尽，啼遍花阴更柳阴。
吴山大观亭
作者：冯行可
朝代：明
体裁：七言律诗

选胜登临兴自豪，披襟对酒咏离骚。坐来湖影摇空碧，啸入江声作远涛。灵气常通三竺近，浮云忽断两峰高。秋风桂子云中落，时见天香满客袍。
奉送景坡先生
作者：冯行可
朝代：明
体裁：古风

寒烟弥宇际，朔气侵征裳。有客赋远游，我心亦孔伤。交知难为别，伫立倾衷肠。执手各踌蹰，怅望关河梁。渺渺吴山云，风期纡以长。愿言迅驰驱，相依日月光。
忆庭前竹
作者：冯行可
朝代：明
体裁：七言绝句

霜色遥怜修竹残，无人千里报平安。东风若解相思意，好护新枝待我看。
忆江南偶成·其一
作者：冯行可
朝代：明
体裁：五言律诗

人生冀安乐，万事更何知。五亩青山宅，一湾明月池。梅花绕屋种，橘柚当窗垂。野老时相问，悠然物外期。
忆江南偶成·其二
作者：冯行可
朝代：明
体裁：五言律诗

西园竹万个，南涧杏千株。鱼乐当阶跃，鸟欢隔树呼。云过开锦绣，风度送笙竽。一枕邯郸梦，人间事有无。
我行
作者：冯行可
朝代：明
体裁：四言诗

蓬生依麻，蔹蔓于野。我行思子，山川伊阻。念子浮海，忧心如舂。谁同流水，日月朝宗。鴥彼晨风，依其在林。之子一去，邈若飞沈。
春雨
作者：冯行可
朝代：明
体裁：五言绝句

春云欲作雨，浮浮山带生。卧听芭蕉上，萧萧一夜声。
望湖亭
作者：冯行可
朝代：明
体裁：七言律诗

特立孤亭隐翠微，空山春早客来稀。望深烟景堪投策，坐久岚光欲染衣。赤鲤惊看牵藻去，白鸥閒自傍人飞。芳洲杜若应思采，那得扁舟系钓矶。
杂兴
作者：冯行可
朝代：明
体裁：古风

夜长苦难寐，薄帏鉴明月。披衣立中庭，星汉灿以列。夜分群动息，蟋蟀哀音彻。念我同心友，夙昔展欢悦。如何金石交，三年伤离别。离别何足恨，履行贵无缺。丹青信不渝，在远逾昭晰。苍苍松与柏，各自零霜雪。讵学女萝草，柔枝相纠结。
泛泖
作者：冯行可
朝代：明
体裁：七言律诗

浮屠十丈枕平川，浪涌珠光日倒悬。客泛星槎疑入汉，僧耽水观不知年。晓霜枫叶明村市，暮雨芦花失钓船。浣尽尘缨心境寂，钟声忽逗半江烟。
泛白龙潭
作者：冯行可
朝代：明
体裁：七言律诗

百顷寒潭依古寺，隔林风景树苍苍。天连野水平桥绿，云度溪阴拂袂凉。飞阁层层悬鸟路，晴沙浅浅没鱼床。由来此地春偏好，两岸蘼芜缀夕阳。
湖上逢故人
作者：冯行可
朝代：明
体裁：七言律诗

与君吟赏十年馀，博雅翩翩是我师。悬磬由来无长物，携筇到处有新诗。烟霞自足几两屐，日月频惊双鬓丝。湖外青山湖上月，不妨潦倒桂花卮。
漾碧轩
作者：冯行可
朝代：明
体裁：七言绝句

荷风香散入蒹葭，漾碧轩前不见花。落日众山青不了，接天秋水浩无涯。
玉泉山
作者：冯行可
朝代：明
体裁：五言律诗

野亭花历乱，春色昼霏微。柳暗云初合，山深鸟不飞。寒流鸣玉涧，空翠袭人衣。却爱经行处，閒僧埽石扉。
玉立亭
作者：冯行可
朝代：明
体裁：七言绝句

落日孤亭依翠微，高僧曾此悟禅机。浮云犹作人间幻，一片间随秋鸟飞。
白衲庵
作者：冯行可
朝代：明
体裁：七言绝句

灵隐西边别径长，泉声竹影逗云凉。閒吟渐入深山去，石笋峰头白衲房。
秋意
作者：冯行可
朝代：明
体裁：五言律诗

清秋新雨后，天气晚生凉。月散虚中影，风飘空外香。鹪鹩聊暂息，鸿鹄相高翔。作客惊时序，钟声出禁长。
空涛阁
作者：冯行可
朝代：明
体裁：五言绝句

松霭郁空青，抱膝恣玄想。一派涛声来，秋风起阁上。
赋得章台柳
作者：冯行可
朝代：明
体裁：七言绝句

曾折长条赠别离，相思偏忆去年时。如今摇落章台畔，一任王孙系马嘶。
过文衡山先生停云馆
作者：冯行可
朝代：明
体裁：古风

缅昔玉堂仙，高情属丘壑。梧竹罗庭除，文史秘斋阁。欹枕待春莺，调弦惊夜鹤。羊裙书更精，邺下才偏博。神理寄沈冥，音容已寥落。我来读遗文，私心竟谁托。
题倪元镇小景
作者：冯行可
朝代：明
体裁：五言绝句

孤屿媚清涟，寒烟带林薄。庭空不见人，一径幽花落。
�衣曲
作者：冯行可
朝代：明
体裁：乐府曲辞

征夫万里长为戍，月明今夜知何处。城头哑哑闻乌啼，秋风淅沥愁难寐。起坐閒庭夜�衣，�衣对影空垂泪。妾今夜夜愁君寒，君心那得长相弃。
七夕日会集隐山方丈海亭酒味欠佳酤以代之
作者：冯裕
朝代：明
体裁：五言排律

上界三天外，嘉辰七夕秋。瑞光凝汉渚，灵匹会牵牛。白帝新凉入，清高旧暑收。尊携江夏酒，话共远公游。社拟开莲集，杯疑渡海浮。座中联俊彦，方外得清幽。诵偈猿求听，谈经鬼亦愁。鸭垆腾紫篆，龙钵注黄流。不见齐从事，翻逢鲁督邮。既兴欢伯叹，复重曲生忧。瓶榼深蒙耻，茶瓜亦起羞。目悬张掖使，吻渴醉乡侯。村舍金鱼换，山门玉带留。云安春可赎，桑落远堪谋。绿蚁分垆畔，青蚨解杖头。洗厨重办馈，移席更相酬。院竹飘竽籁，昙花送酒筹。旷怀倾北海，高义重南州。云水超真悟，乾坤豁醉眸。家鸡输野雉，座客漫夷犹。
上巳
作者：冯裕
朝代：明
体裁：五言律诗

柳溪元已会，鹤发两三翁。兰叶香风细，桃花晓露红。探春平野外，载酒曲流中。高调兰亭侣，吟诗兴味同。
与友人野饮
作者：冯裕
朝代：明
体裁：古风

地僻尘埃净，幽居嘉树林。故人忽相过，携壶就清阴。南溪泻长湍，西山出远岑。野花向我笑，山鸟为我吟。一觞间一咏，觞尽还自斟。相对无杂言，萧然独鸣琴。琴亦不在弦，极目白云深。
东池泛舟
作者：冯裕
朝代：明
体裁：七言律诗

东城城下有莲池，小艇移来即渼陂。野老看人随岸转，奚童送酒度沙迟。风恬帆外来山色，日暮樯边雪藕丝。欲约仙人蓬岛去，海天寥廓碧云垂。
东郊
作者：冯裕
朝代：明
体裁：五言律诗

散步东郊外，春深景物繁。高低杨柳岸，红白杏花村。海气分阳彩，山容减烧痕。方思谷口客，移杖过柴门。
东门行
作者：冯裕
朝代：明
体裁：乐府曲辞

戚戚困故里，衣食不自谋。拔剑欲出门，妻子苦遮留。云不愿富贵，但愿相对贫。岂知男儿志四海，区区离别何足论。
临高台
作者：冯裕
朝代：明
体裁：乐府曲辞

寒云起天末，独自上高台。塞雁东南行，淅淅西风来。昔我同心友，渺渺湘江隈。淩空望湘江，秋老芙蓉开。
九日对雨歌
作者：冯裕
朝代：明
体裁：古风

秋来日日望重阳，重阳正遇风雨狂。欲登云门川无梁，欲登尧山隔两洋。山翁何处消愁肠，蓑笠且访山泉庄。清风逼人转觉凉，菊花欹斜片片黄。风飘滴滴来清香，东篱共对飞霞觞。昨夜阶下闻鸣螀，今朝秋光遍八荒。漉酒高歌兴初狂，利名视之如秕糠。餐英饮露聊徜徉，恍如屈子游潇湘。
人日
作者：冯裕
朝代：明
体裁：七言律诗

正月七日好天气，南山映日腾岚光。野客共传柏叶酒，丽人争学梅花妆。小桥冰泮响流水，古堤风暖柔垂杨。老来不解遗綵胜，祗觉菜羹滋味长。
元夕闻读书声
作者：冯裕
朝代：明
体裁：五言律诗

淑气回新律，风光转上元。千枝花照夜，万户月当门。城角人家过，书声草屋繁。杖藜聊伫立，指点示儿孙。
八月十四日夜月
作者：冯裕
朝代：明
体裁：五言律诗

别墅中秋近，天空月转高。踰弦增皎洁，隔望欠纤毫。玉镜涵蟾影，金波漾海涛。嫦娥许再会，永夜醉香醪。
六骏图
作者：冯裕
朝代：明
体裁：古风

周王八马何为者，太宗六骏家天下。何人挥洒入毫素，逸气如云汗流赭。天闲十二玉花骢，西极万里能呼风。拳毛騧子殊可爱，九良七迹七驺空。的颅漫渡澶溪水，骓乎不逝徒为耳。天策上将善驾驭，四方豪杰从龙起。人马相得意气雄，模糊云锦惊飞鸿。一破黑闼再世充，功成迥立明光宫。时危草昧或赖此，不吝千金就燕市。腾黄腰袅何代无，但恐不遇九方尔。天生绝足为英雄，盐车鼓车难为功。明王有道却走马，骏骨权奇伏枥下。
冬日过范泉精舍
作者：冯裕
朝代：明
体裁：七言律诗

画面青山一亩宫，霜红菊径细泉通。土阶剩见藤萝月，石井徐来松竹风。尽日读书应自得，闭门觅句许谁工。黄柑紫蟹葡萄酒，常对清狂鹤发翁。
冬阴
作者：冯裕
朝代：明
体裁：古风

玄冬风怒号，同云四野起。雪花万里飞，冻合沧溟水。玉楼惊高寒，穷檐半生死。曝背我无由，何以献天子。
刈麦
作者：冯裕
朝代：明
体裁：五言律诗

麦陇秋先至，农功岁序分。半天悬赤日，万顷落黄云。共说丰年乐，何妨社酒醺。颂声从此作，应许续思文。
初冬宿田舍
作者：冯裕
朝代：明
体裁：古风

涤场忽孟冬，白日压西谷。牛羊饱知还，群鸟投林木。余本田间人，合就田家宿。主人出相迎，白发被野服。空庭陈耒耜，小案无简牍。不复知城市，相对话耕牧。且喜年甫登，况复酒新熟。佐酒有野蔬，授餐惟豆粥。礼意虽坦平，语言颇谆复。村犬夜不惊，日高睡犹熟。桃源不可寻，时就此茅屋。
初风晴望
作者：冯裕
朝代：明
体裁：五言律诗

春晓扶筇杖，天空野望开。四川云影尽，万里风声来。海暗仙人观，城荒仲父台。古今成俯仰，倚树且衔杯。
劈山
作者：冯裕
朝代：明
体裁：七言律诗

雨霁携壶上劈峰，峰头遥带夕阳红。游人散去杨花径，樵子归来木叶风。仙境茫茫天地外，霸图眇眇有无中。自惭潦倒登临晚，一笑还须向烛龙。
十五夜月
作者：冯裕
朝代：明
体裁：五言律诗

净扫茅亭坐，溪山度晚风。云开三极北，月满九秋中。丹桂霓裳曲，清樽鹤发翁。古今吟赏兴，谁似庾楼雄。
十六夜月
作者：冯裕
朝代：明
体裁：五言律诗

仲秋十六夜，月出照清淄。素魄光无减，冰轮上较迟。影随云汉下，凉逐海风吹。逸兴应难尽，高歌送酒卮。
古别离
作者：冯裕
朝代：明
体裁：乐府曲辞

良人将远涉，离别在斯须。褰裳问归期，涕泪挥阶涂。去住各长叹，莫忘旧欢娱。人生有离合，譬彼天边月。三五清辉满，亏缺亦倏忽。月亏行复圆，人归看白发。
古塔鹳巢
作者：冯裕
朝代：明
体裁：七言律诗

双鹳春来巢古塔，远看疑是在青霄。风烟缭绕时冥晦，户牖绸缪不动摇。哺子也应同鴶鵴，系苕原自笑鹪鹩。欲将此义献天子，氛祲千年暗里消。
古意
作者：冯裕
朝代：明
体裁：古风

鲲鱼化为鹏，搏荡九万里。朝刷北海湄，暮宿南溟涘。世局未能容，道大不可毁。回头笑斥鴳，宁与尔辈比。嗟我孔与孟，所如曷多訾。临流或问津，出昼但隐几。安常而保身，若时以为理。悠悠千载间，出处有遗轨。
君子行
作者：冯裕
朝代：明
体裁：乐府曲辞

岐路异燕越，素丝基玄黄。君子慎颠末，志士思针芒。辞辇恐嫌疑，震主忧危亡。鸾凤化鸱鹗，屠缯为侯王。天道尚反覆，人事殊难量。遗金岂足辨，还牛仍自明。磨刀不见损，砥石两相伤。啖服欲求饱，身毙还为殃。圣人绝思虑，元化直茫茫。
君马黄
作者：冯裕
朝代：明
体裁：乐府曲辞

君马黄，我马骃，马不同色人一心。前年联镳洛阳陌，今年共踏洋溪雪。
听海山谈三山
作者：冯裕
朝代：明
体裁：古风

我行倦扳登，华楼卧明月。时有绿发翁，相期采薇蕨。顾我发微哂，清风振林樾。坐谈三神山，海上留真窟。蓬莱高嵯峨，方壶灿银阙。瀛洲何茫茫，弱水渺难越。闻言动深省，自审非仙骨。俯尔学清虚，澹然忘干谒。天鸡闻扶桑，兴至欲乘筏。倘逢安期生，因之泛溟渤。客去不成寐，怅望待明发。
咏怀
作者：冯裕
朝代：明
体裁：古风

世路何崄巇，散步亦不展。人生能几时，白日忽巳晚。我欲骑赤虬，陟彼蓬莱巘。醉来问麻姑，沧溟今深浅。
咏怀
作者：冯裕
朝代：明
体裁：古风

樲棘花如粟，相近红槿篱。采采不可赠，可赠不可持。桑柘墙下植，松桂山中移。物理自有分，坚贞胜华滋。扫场留粟粒，为恐野鸟饥。并生大块中，饮啄将同归。
咏怀
作者：冯裕
朝代：明
体裁：古风

虞人养麑鹿，童子养雏莺。饮啄非不厚，岂适羽毛情。林卧玩空翠，墟落谢经营。霞舒炫幽澹，溪静转琮琤。轩冕忽枉顾，扫径启柴扃。但禁犬出吠，不知鸥巳惊。始返志自定，谅尽岁寒盟。
团扇郎·其一
作者：冯裕
朝代：明
体裁：乐府曲辞

赠扇不赠鞭，畏行千里道。对月与摇风，郎亦知多少。
团扇郎·其二
作者：冯裕
朝代：明
体裁：乐府曲辞

人言秋叶扇，入箧更为珍。我亦收綵缕，明年纫复新。
夏初雨中对酒
作者：冯裕
朝代：明
体裁：五言律诗

初夏园亭静，南风好雨来。閒阶披细草，浊酒泻深杯。牧笛青蓑湿，渔舟短棹回。乾坤添爽气，此景即蓬莱。
夏夜
作者：冯裕
朝代：明
体裁：五言律诗

日落空阶坐，南风不肯来。银河空皎洁，萤火转徘徊。忽听邻鸡唱，频惊漏箭催。依依山吐月，顾影上苍苔。
夏日山中访隐士
作者：冯裕
朝代：明
体裁：古风

南山深处栖云翁，茅庵结在悬崖东。侵晨携壶聊一访，青松紫竹来薰风。科头箕踞坐仙石，深杯共酌苍颜红。小桥西边舞双鹤，海天雨霁拖长虹。流水从来厌世事，白云相对谈参同。双眼望天发长啸，乍疑杖屦游崆峒。日落迟迟欲归去，疏林月出青山空。
夜坐
作者：冯裕
朝代：明
体裁：五言律诗

永夜南轩坐，依稀到夜分。星晨旋北极，河汉度流云。皓首栖蓬荜，孤忠想曝芹。寒阶听鹤唳，疑对玉宸君。
夜坐
作者：冯裕
朝代：明
体裁：五言律诗

短烛频移刻，良宵不问更。坐疑天籁息，兴与月华清。晴汉星如减，风林鸟误惊。那知车马客，缘底尚西征。
天马歌
作者：冯裕
朝代：明
体裁：乐府曲辞

猗龙种之蹻蹻兮，淩奫泽之淼淼兮，失天闲之騕袅兮。负河图兮文明，衔赤文兮舜之祯，矫首长鸣兮雄风生。纤阿逖兮伯乐，逝兮按图索，华鞿珂兮归有德。
妾薄命
作者：冯裕
朝代：明
体裁：乐府曲辞

妾本良家子，嫁与游侠儿。燕好能几何，郎心忽自移。红楼美清夜，空闺愁梦思。起视天汉斜，新月如愁眉。妆镜空在匣，丽服空在椸。有时惟古欢，惠然开重帷。离心安可同，悁悁倚前楣。盛年巳见捐，况乃薄暮时。三复白头吟，缄愁将告谁。
对酒·其一
作者：冯裕
朝代：明
体裁：乐府曲辞

对酒欲歌咏，冬庐暮不寒。外闻击壤叟，邀宾共蔬盘。读歌秋竹曲，愿赓甘棠篇。叟谢止饮，和曲良难。三农隐忧，孰与为欢。冬鲜霰雪，恒晴而叹。遗蝗伏垄，宿麦垂乾。愿言洁酒供醴，纷拜龙祠云坛。今此下民灾孽，风伯云师岂其俯顾豫安，余敢同无忧之华屋绮纨。
对酒·其二
作者：冯裕
朝代：明
体裁：乐府曲辞

对酒歌丰年，年丰实堪乐。东家酿新黍，西舍储旧酪。南邻鹦鹉杯，北里鸬鹚杓。时有杜康来，且共渊明酌。倾银而注玉，何如瓦与砾。烹羊及炙牛，争似藜与藿。仓箱喜盈收，场圃多刈穫。昼无捕蛇役，夜少豪吏索。颁白遂安饱，黎黑免饥虐。天子甚圣明，宰府兼庙略。草夭木巳乔，鸢飞鱼自跃。但寡旱蝗灾，聊尔纡民瘼。
山泉精舍
作者：冯裕
朝代：明
体裁：古风

两山重重泉曲曲，高人傍此结茅屋。蓬窗引入清风来，白云常在檐阿宿。阶前紫竹几千竿，架上牙签三万轴。渊明黍熟多酿酒，陶然一醉东篱菊。闾山老翁日相过，击节酣歌振崖谷。
山行
作者：冯裕
朝代：明
体裁：七言律诗

策杖南山几日行，石田亦自有人耕。远寻碧障三千尺，薄采瑶华四五茎。瀑布飞来龙洞杳，松云散尽雀巢轻。何当子晋来相访，共向峰头弄玉笙。
山行田家歇马
作者：冯裕
朝代：明
体裁：七言律诗

雨霁山行石径斜，乱山尽处有田家。轻云冉冉浮孤嶂，流水悠悠过落花。炊黍蒸藜催午饷，苍藤古木阅年华。青刍一束供羸马，归路溪边踏暖沙。
巢山行
作者：冯裕
朝代：明
体裁：古风

闻有高人慕巢父，辄向深山结茅宇。西南茅茨八九间，父子相将避风雨。坐话重玄无古今，欲说典坟非训诂。春来听鸣禽，桥边倚高树。夏日枕清流，秋成多馀黍。冬看寒雪白满山，修竹寒梅对清酤。四时相代乐无涯，不羡人间簪与组。我今特作巢山行，凭谁寄与劳山主。
幽居
作者：冯裕
朝代：明
体裁：古风

解绶二十载，卜筑此屋庐。茅茨自剪伐，岁月忽居诸。石田八九亩，榆柳三五株。呼童课耕作，植杖聊舒徐。閒门白昼寂，村中嘉客疏。时有田夫饮，曾劳长者车。持竿惜黍禾，驱雀登邱墟。平生巧智绝，但喜子孙愚。细酌瓦缶酒，慢摘荒园蔬。凉飔动篱落，安饱愿无馀。
幽居初夏雨霁
作者：冯裕
朝代：明
体裁：七言律诗

四月村居新雨晴，短墙斜日明朱樱。千里远嶂带云出，百道飞泉冲涧鸣。苔径看花蝶点点，石桥攀柳鸟嘤嘤。迟回山月到原上，浊酒呼来添巨觥。
归雁
作者：冯裕
朝代：明
体裁：五言律诗

衡阳春色早，群雁早知归。行入江云杳，声飞塞月微。陇愁深戍客，汉信滞明妃。若悟衔芦意，何如守钓矶。
怨歌行
作者：冯裕
朝代：明
体裁：乐府曲辞

巴江浮月色，巫山横露光。孤鸟鸣如诉，啼猿声更长。远客抚七弦，欲调不成章。臣有逐万里，子有朝履霜。桑梓空怅望，江汉浩无梁。巧言灭烈火，浸润倾高堂。楚士多幽恨，屈子摧肝肠。汉武诛江充，后时良可伤。虞舜放共驩，颂声流无疆。
息阴
作者：冯裕
朝代：明
体裁：五言律诗

息阴芳树下，草木有馀清。海月微茫出，山云次第生。野烟笼曙色，爽籁发秋声。自得悠然趣，都忘轩冕情。
战城南
作者：冯裕
朝代：明
体裁：乐府曲辞

前岁战，在云中。今岁战，在辽东。玉林塞南穹庐满，广宁城边人烟空。年年春草腓更绿，不知征战何时穷。将军枕戈黄龙戍，天子旰食甘泉宫。忆昔犁庭绝漠北，焉支祁连入中国。迩来牧马渐南侵，河外三城收未得。朝出战，暮忘归。别新婚，远庭闱。忠臣义士心所希，但愿黄金印似斗，宁辞白骨甘如饴。
拟古三首·其一
作者：冯裕
朝代：明
体裁：古风

东方有扶桑，盘踞几千里。枝叶拂红日，根入沧溟底。仙游十二洲，鹤驭时一止。日月忽往来，脉脉无终始。
拟古三首·其三
作者：冯裕
朝代：明
体裁：古风

秋风入孤棂，疏窗见月明。梧桐在朝阳，雍雍凤凰鸣。神龙腾碧海，霭霭浓云升。上有尧舜君，皋夔列明庭。寄语悠悠者，洗耳难为名。
拟古三首·其二
作者：冯裕
朝代：明
体裁：古风

美人隔湘江，寄我一书缄。情意殊委曲，字画复婵娟。藏之怀袖中，时时一披阅。人生非金石，能堪几回别。
拟明月何皎皎
作者：冯裕
朝代：明
体裁：古风

明月何皎皎，四壁虫声悲。良人别三秋，夜夜梦清辉。忽觉不相见，披衣倚双扉。南来雁行多，何以音书稀。愿逐双黄鸟，凌风奋翅飞。
拟涉江采芙蓉
作者：冯裕
朝代：明
体裁：古风

涉江采芙蓉，芙蓉花正开。采之寄美人，欲寄平生怀。美人在白云，三年与我乖。有恨不能飞，日暮登崔嵬。
放言
作者：冯裕
朝代：明
体裁：古风

南华有真人，大隐濠梁边。虚襟涵八荒，白眼望青天。秕糠拟尧舜，瞬息齐殇篯。秋水到北海，河伯不敢前。纷纷百家语，争似逍遥篇。稽首拜下风，悠悠千万年。
文丞相祠
作者：冯裕
朝代：明
体裁：古风

文公昔叹巡远忠，今人凛凛更称公。唐家中厄宋季叶，劲草不折悲霜风。崄巇涛浪屡倾覆，楚国南冠日痛哭。七尺甘为社稷死，寸心尚冀中原复。高皇荡寇公魂安，崇堂俎豆朝衣冠。祠庙千秋杜宇泣，阶墀百尺杉松寒。天青日白拜祠下，肃如有风动屋瓦。龙鲸矫矫想像难，独有一言建祠者。宋多节义昔无俦，偕公勤王皆英流。让生争死赵与刘，何不配食此江头。
早起
作者：冯裕
朝代：明
体裁：五言律诗

山居常早起，幽兴晓全浓。步屧披春草，开帘度晓钟。亭亭留月色，黯黯见山峰。樵唱忽过径，朝晖透槛松。
春日山中寻泉
作者：冯裕
朝代：明
体裁：古风

谷风徐来春日閒，醉呼童子寻寒泉。杖藜穿云二三里，桃花片片浮清涟。沿流再行到山麓，卓午遂得穷真源。清泠一掬濯我缨，更洗两耳祛嚣烦。泉傍有白石，可以当几筵。山上有黄鸟，可以当管弦。一饮三百杯，一吟数十篇。西岭日沉群鸟宿，酒空月出方言还。
晋白纻舞歌
作者：冯裕
朝代：明
体裁：乐府曲辞

越姬白纻鲜如霜，朅来裁作舞衣裳。青春宛转耀日光，中庭翩翩白凤凰。四郊无事和风扬，大官卓午琼筵张。有酒百壶清且香，君臣同心方乐康。高歌妙舞殊未央，人生少壮焉能常。
晓钟
作者：冯裕
朝代：明
体裁：五言律诗

春眠嫌夜短，忽听晓钟鸣。度竹来虚枕，穿云响太清。悠悠晨夜界，脉脉古今情。独起披衣望，瀛洲曙色明。
晚凉洗马
作者：冯裕
朝代：明
体裁：五言律诗

偶来高树下，坐看浴骅骝。凉入回溪净，阴连古木稠。人犹怜暮景，马亦爱清流。似识追风足，超腾意未休。
柳枝词·其一
作者：冯裕
朝代：明
体裁：七言绝句

溪柳青青拂碧空，小舟一棹曙烟空。杨花阵阵西飞去，黄鸟声声似梦中。
柳枝词·其三
作者：冯裕
朝代：明
体裁：词

陌上杨柳碧参差，江上兰桡倚暮时。长歌解缆不知处，月冷烟空愁梦思。
柳枝词·其二
作者：冯裕
朝代：明
体裁：词

柳溪阴里乱鸣蜩，载酒相过坐石桥。日暮青山归鸟尽，主人倚柱漫吹箫。
柳枝词·其五
作者：冯裕
朝代：明
体裁：词

嫩叶柔条媚早春，朱颜青鬓更相亲。年年条叶从攀折，飞絮飘飘不近人。
柳枝词·其四
作者：冯裕
朝代：明
体裁：七言绝句

杨花冉冉遂征鞍，旌旆悠悠去不还。一夜香魂化飞絮，随风万里到长安。
梦游劳山
作者：冯裕
朝代：明
体裁：古风

昔闻人说劳山高，巉巉万仞摩层霄。卓午茅斋正高卧，彷佛仙杖随卢敖。长风吹衣度海水，玉楼琼阁重云起。万壑千岩朗不迷，名花奇药纷相似。坐对狮石窥龙岩，长藤百尺垂松杉。灵风萧萧飘玉瑟，瀑布细细开珠帘。逢萌幽栖如可睹，竹解成龙杏伏虎。仙人独坐玉虚岩，恍若目成不相语。欲语不语凌太空，海东片片丹霞红。倏忽雷雨垂火泽，顷刻日月开鸿濛。觉来尚忆仙人曲，坐教三岛生茅屋。人世营营无了休，枕上片时游亦足。
洋溪逢渔父
作者：冯裕
朝代：明
体裁：五言律诗

春时洋水曲，邂逅见渔翁。把钓苔矶润，停云夕照红。相留惟浊酒，共醉倚清风。万古浮沉事，都归一笑中。
浮萍篇
作者：冯裕
朝代：明
体裁：乐府曲辞

相彼萍兮，生泽中兮。或聚或散，随天风兮。相彼萍兮，生中河兮。或近或远，随风波兮。相彼萍兮，生内池兮。或西或东，无不宜兮。
海楼秋月
作者：冯裕
朝代：明
体裁：七言律诗

独上高楼望海洋，娟娟纤月出东方。六鳌仙迹疑虚幻，一雁秋声正杳茫。光溢桂轮连蜃气，影浮蓬阙动霓裳。夜阑徙倚忘归去，银汉西垂清露凉。
海燕
作者：冯裕
朝代：明
体裁：五言律诗

秋返乌衣国，春来玉水堤。兴衰残照里，王谢画梁西。晓幕参差过，晴丝掩映低。宫中曾第一，应忆上林栖。
涧泉濯足
作者：冯裕
朝代：明
体裁：七言律诗

雨晴雁过觉新秋，载酒西郊试一游。即拟褰裳来碧涧，漫同濯足向清流。岸高松老一声鹤，风动萍开几点鸥。忽见白云生脚底，赤松应伴老沧洲。
渑水田家·其一
作者：冯裕
朝代：明
体裁：古风

好雨遍郊原，禾麦忽渐长。荷锄勤耘耔，新晴风亦爽。西山远峰青，渑水层波响。水边绿树深，黄鹂鸣下上。蚕老丝何长，麦熟穗仍两。早晚夏税足，村村歌击壤。
渑水田家·其二
作者：冯裕
朝代：明
体裁：古风

昨夜秋风清，百谷满原隰。短䥥久在手，收穫一何亟。筑场见蚁穴，中心为恻恻。茅屋四五间，俯仰皆饱食。牛犊下山来，黄鸡亦在杙。雪飞烧劳薪，地炉夜不熄。煨酒热如汤，呼童烹小鲫。忽闻催科声，一犬吠篱侧。
满歌行
作者：冯裕
朝代：明
体裁：乐府曲辞

百忧集我怀，清酒满金罍。春风忽又到，桃李参差开。一饮一尽醉，不用主人催。古来称达道，惟有漆园叟。朝菌齐大椿，况复论好丑。悠悠天地间，尽是无何有。
漏屋
作者：冯裕
朝代：明
体裁：五言律诗

茅屋几时雨，栖迟欲断魂。青苔萦土壁，流水出柴门。懒隐乌皮几，愁开绿酒尊。晚来聊一望，四野尚云屯。
牧牛
作者：冯裕
朝代：明
体裁：五言律诗

尔牛来湿湿，牧事付村童。细草三春雨，疏烟一笛风。寝讹青野外，陟降夕阳中。共喜维鱼梦，年年屡报丰。
牧笛
作者：冯裕
朝代：明
体裁：七言律诗

春草萋萋遍石溪，牛羊饱后下来迟。牧童独对斜阳立，短笛时将隔陇吹。曲尽山空云缥缈，声回天远雁参差。林泉剩有逍遥叟，一度听来一解颐。
登潼关望河
作者：冯裕
朝代：明
体裁：七言律诗

独上重城思渺然，黄河如带接秦川。险周三辅疑无地，势逼双峰却近天。函谷牛来闻道日，华山马散偃戈年。关河百二今犹在，万里常清紫塞烟。
白发
作者：冯裕
朝代：明
体裁：古风

去年一茎摘，今年数茎白。去年颜色好，今年颜色老。人生安得长青春，唤歌贳酒休辞贫。黑头一白难再乌，君不见秋草枯。
白马篇
作者：冯裕
朝代：明
体裁：乐府曲辞

长安有名将，白马何翩翩。俯身驰大漠，一剑当三边。万灶如云屯，青天明月悬。一鼓破月氐，再鼓擒左贤。单于闻之惊，旃裘夜几迁。瀚海不扬波，勒功在燕然。荣名耀青史，嫖姚应共传。
相逢行
作者：冯裕
朝代：明
体裁：乐府曲辞

生死识交情，贫贱见交态。白头尚如新，青眼即倾盖。班荆信难值，断金义可会。荆杞堂隅中，胡越形骸外。金兰心与同，鸡黍期若待。雨落复为云，恩深反成害。重渊等艰深，九疑纷向背。久要变须臾，戈矛生眦睚。高论广绝交，朋从惇旧爱。
石门·其一
作者：冯裕
朝代：明
体裁：古风

初夏游石门，杖藜缘萝径。遥遥见招提，卓午殿中磬。峭壁插半天，流泉满清听。斜阳下西渊，山中倏巳暝。月出照崖松，狂歌谷相应。老僧无一言，但采松花赠。
石门·其二
作者：冯裕
朝代：明
体裁：古风

亭亭石门山，阴阴蔽丘壑。泉流高下洞，壁倚虚危阁。乔松翠重叠，野花委红萼。日午岚气开，夕阳佳景薄。钟磬杳梵宇，车马远城郭。若许幽人栖，不负老僧诺。树杪坐青云，尊前招白鹤。石床到即眠，瓮牖无待凿。月出神愈清，山空心亦阔。谷口怀子真，归与甘淡薄。
碧玉歌
作者：冯裕
朝代：明
体裁：乐府曲辞

春风桃始华，碧玉入王家。金杯深绿酒，丽日明朝霞。
秋夕忆隐山上人
作者：冯裕
朝代：明
体裁：五言律诗

高僧飞锡去，野菊正芳芬。瀛海秋宵月，滹沱日暮云。独行山旷寂，静坐夜平分。岁晚归禅院，焚香洗印文。
秋夜
作者：冯裕
朝代：明
体裁：古风

金风昨夜过林麓，石田黑黍新成熟。穫来酿得云安春，中夜邻家闻清馥。海天半月出东岭，却忆高人在空谷。折简呼童去相邀，藜杖迎将深巷曲。到来草亭忘主宾，试取葛巾聊踯躅。连呼五白看飞觞，耳热高歌自击筑。秋风漠漠叫鸿雁，柴门寂寂留麋鹿。兴来拄杖上南山，一览周天开醉目。
秋夜村雨闻蛩
作者：冯裕
朝代：明
体裁：五言律诗

新秋闻蟋蟀，雨过正黄昏。断续空阶下，凄凉暗草根。怀人应不寐，隐几欲无言。九月茅堂夜，吟诗倒绿樽。
秋怀·其一
作者：冯裕
朝代：明
体裁：七言绝句

海上梧桐一叶飘，瀛洲风色共潇潇。仙人何处吹笙去，老鹤蹁跹白玉桥。
秋怀·其三
作者：冯裕
朝代：明
体裁：七言绝句

秋风溪上芙蓉花，溪边女儿来浣纱。颜色相辉都不语，暮云渺渺隔天涯。
秋怀·其二
作者：冯裕
朝代：明
体裁：七言绝句

风捲烟云几万重，东溟漠漠静鱼龙。晓来独跨华亭鹤，飞过蓬莱第几峰。
秋日有怀蓝北泉
作者：冯裕
朝代：明
体裁：五言律诗

昔年骢马过，山郭有光辉。对酒邀明月，寻诗历翠微。夜深还共坐，春到便言归。好谢南征雁，衔书向北飞。
积雨
作者：冯裕
朝代：明
体裁：五言律诗

霖雨何多日，占晴检朔书。垤沙仍集鹳，渠窦已生鱼。莽莽瓜田白，潇潇草阁虚。愁怀无处著，好学五湖鱼。
空城雀
作者：冯裕
朝代：明
体裁：乐府曲辞

空城雀，空城雀，蓬蒿仰而栖藜藿。俛而啄，黄口易，探取短墙非所托。腥臊岂足荐鸾刀，弹射时复遭儿曹。雀乎雀乎将奈何，凤翔千仞无虞罗。
苦雨·其一
作者：冯裕
朝代：明
体裁：七言绝句

山村十日霏霏雨，高下田原绿水平。一带农家多寂寞，炊烟时见起孤城。
苦雨·其二
作者：冯裕
朝代：明
体裁：七言绝句

风雨潇潇一月馀，前畴粳稻半为鱼。可怜海上骚人苦，不得斜阳照湿书。
襄阳乐·其一
作者：冯裕
朝代：明
体裁：五言绝句

朝往大堤去，暮还襄阳城。美人不肯别，酌酒更弹筝。
襄阳乐·其三
作者：冯裕
朝代：明
体裁：五言绝句

家在岘山前，门系武陵船。桃花娇可爱，教妾若为颜。
襄阳乐·其二
作者：冯裕
朝代：明
体裁：五言绝句

襄阳诸女儿，队队踏歌行。日落楚天碧，月高江水平。
襄阳乐·其四
作者：冯裕
朝代：明
体裁：五言绝句

江水流无极，郎归来有期。潮回凭寄信，为到海门西。
西洲曲·其一
作者：冯裕
朝代：明
体裁：五言绝句

杨柳覆西洲，芙蓉映翠楼。春情独自觉，江水日悠悠。
西洲曲·其三
作者：冯裕
朝代：明
体裁：五言绝句

估客何处来，倚棹花门前。折花愁问讯，心如不系船。
西洲曲·其二
作者：冯裕
朝代：明
体裁：五言绝句

罗裙莲叶绿，丹靥莲花红。相逢独不见，含笑水声中。
西门行
作者：冯裕
朝代：明
体裁：乐府曲辞

浮云日夜行，流水赴东海。人生能几何，容发忽巳改。酾酒炙肥羊，瓠叶亦可采。及时召良朋，不乐复何待。
观稼
作者：冯裕
朝代：明
体裁：五言律诗

天地忽新秋，秋风禾黍稠。携樽开北海，拄杖过西畴。山外回晴景，村边起暮讴。偶然逢野客，谈笑未能休。
谷贵叹
作者：冯裕
朝代：明
体裁：古风

齐东野老行叹息，枵腹杖黎脚无力。忽闻官粜到城中，赤手低眉泪沾臆。往年斗米数十钱，今岁青蚨百馀翼。稚子奔波类鹄形，瘦妻伶仃如土色。荜门采摘啖蔬甲，中产经营卖首饰。大麦未黄小麦青，东邻巳窜西邻踣。三春无雨口嗷嗷，百里绝烟心恻恻。命危未免委沟壑，病起犹来看稼穑。菽粟由来价转高，蚕丝屈指抽未得。灾疹流行可奈何，苍天胡为至此极。幸赖圣明减田租，不尔室家尽逃匿。有司谁上流民图，征夫徒抱杞人识。救荒安得富青州，伫望全生活乡国。
谷雨
作者：冯裕
朝代：明
体裁：五言律诗

又惊三月半，载酒过清淄。甘雨应时落，新苗到处滋。开畦匀绿水，策杖听黄鹂。好谢南邻叟，春来屡寄诗。